
1. შესავალი

საქართველოს ეკონომიკისა და მდგრადი განვითარების სამინისტროსა და გერმანიის საერთაშორისო თანამშრომლობის საზოგადოებას (GIZ) შორის გაფორმებული საგრანტო ხელშეკრულების (N1182 15.08.2016წ.) საფუძველზე განხორციელდა ახმეტის მუნიციპალიტეტისა და თუშეთის სივრცით-ტერიტორიული დაგეგმვის დოკუმენტაციის შედგენა. (სახელმწიფო შესყიდვების შესახებ ხელშეკრულება N569 02.11.2016 წ.).

ქალაქთმშენებლობითი დოკუმენტაცია დამუშავდა  3 ეტაპად:

1. სოფელ დოჭუს განაშენიანების რეგულირების გეგმის გეგმარებითი დავალების შედგენისთვის წინასაპროექტო კვლევა და სტრატეგიული განვითარების ხედვა (კონცეფცია);

2. სოფელ დოჭუს განაშენიანების რეგულირების გეგმის გეგმარებითი დავალება;

3. სოფელ დოჭუს განაშენიანების რეგულირების გეგმა და დასახლების ტერიტორიების გამოყენებისა და განაშენიანების რეგულირების წესები.

სოფელ დოჭუს განაშენიანების რეგულირების გეგმა  (შემდგომში დოჭუს გრგ) მიზნად ისახავს, გრგ-ს წინასაპროექტო კვლევის შედეგების ანალიზის საფუძველზე გამოვლენილი მიმართულებების  და ხედვის ეტაპზე დეკლარირებული  შემდგომი მიზნების მიღწევას:  

· მდგრადი განვითარების, ადგილობრივი მოსახლეობისთვის და სტუმრებისთვის ჯანსაღი, ღირსეული, მიმზიდველი და უსაფრთხო ცხოვრების, დასვენების და საქმიანობისთვის გარემოს ჩამოყალიბების და მართვის სამართლებრივ-ნორმატიული და ფუნქციური გეგმარებითი წინაპირობების შექმნას.
სოფელ დოჭუს გრგ-ს ძირითადი ამოცანებია:

· ისტორიულ კულტურული მემკვიდრეობის უძრავი ძეგლების და მთლიანად ისტორიული განაშენიანების დაცვა და განვითარება, კულტურული მემკვიდრეობის დამცავი ზონების დადგენა;

· საბაზისო ინფრასტრუქტურის დაგეგმვა და დაგეგმარება (წყლის და კანალიზაციის);

· სტრუქტურული ზონირების, ზოგადი და კონკრეტული უფლებრივი ზონირების და განაშენიანებისა და გამოყენების წესების შექმნა;

· ურბანული გარემოს დაგეგმარება, ტურისტული და სოციალური  ინფრასტრუქტურის, პარკების და ღია სივრცეების დაგეგმვა.
1.1  განაშენიანების რეგულირების გეგმის აღწერა.

სოფელ დოჭუს სივრცით-გეგმარებითი როლი განისაზღვრა ქვეყნის ქალაქთმშენებლობითი კანონმდებლობით,  „ახმეტის მუნიციპალიტეტის სივრცითი მოწყობის გეგმაში“ დასახული ამოცანების და მიზნების გათვალისწინებით, ასევე  წინასაპროექტო კვლევის და სტრატეგიული განვითარების ხედვის საფუძველზე.
თუშეთის დასახლებული ადგილების ტერიტორიების გამოყენების და განაშენიანების საკითხები, ამ ეტაპზე, ექვემდებარება ქალაქთმშენებლობით რეგულაციებს რიგი საკანონმდებლო დოკუმენტების საფუძველზე, მათ შორის:

–
საქართველოს კანონი „დაცული ტერიტორიების სისტემის შესახებ“;

–
საქართველოს კანონი „თუშეთის, ბაწარა-ბაბანეურის, ლაგოდეხისა და ვაშლოვანის დაცული ტერიტორიების შექმნისა და მართვის შესახებ“;
–
საქართველოს მთავრობის დადგენილება N16, 03.01.2014წ. „ტექნიკური რეგლამენტი – თუშეთის დაცული ტერიტორიების მენეჯმენტის გეგმა“;
– 
საქართველოს კანონი „სივრცითი მოწყობისა და ქალაქთმშენებლობის საფუძვლების შესახებ“;

–
საქართველოს მთავრობის
დადგენილებით
N57,
24.03.2009წ.
„მშენებლობის

ნებართვის გაცემის წესისა და სანებართვო პირობების შესახებ“;

–
ტექნიკური რეგლამენტი -,,დასახლებათა ტერიტორიების გამოყენებისა და განაშენიანების რეგულირების ძირითადი დებულებები’’ (საქართველოს მთავრობის დადგენილება N59, 15.01.2014წ.).
1.2  მიწა და საკუთრება

მოკლე ისტორიული მიმოხილვა ჩვეულებითი სამართლის ჭრილში:
ისტორიულად, თუშეთის მოსახლეობის უდიდესი ნაწილი ბინადარ ცხოვრებას ეწეოდა და ამდენად, სავარგულების გამოყენებისა და განაწილების საკითხი აქტუალურად იდგა დღის წესრიგში.

განირჩეოდა სასოფლო-სამეურნეო დანიშნულების მიწის რამდენიმე ტიპი:

· საძოვარი

· სახნავი

· სათიბი

ისტორიულად, ცალკე ტიპად არ ყოფილა გამოყოფილი არასასოფლო მიწა, თუმცა თუშური სოფლები თავის მხრივ წარმოადგენს საქალაქო ტიპის დასახლებას, სადაც ნაგებობები განლაგებულია ერთმანეთთან ახლოს, შიდა ეზოების გარეშე, იშვიათად, მცირე ეზოებით და მათ უშუალოდ ემიჯნებათ ქუჩა.

თუშეთისთვის დამახასიათებელ, უნიკალურ მოვლენას წარმოადგენს ბოსლები, რომლებიც, მიუხედავად იმისა, რომ არ შეიძლება მიჩნეული იქნას თუშური სოფლის განუყოფელ, ურბანული ტიპის დასახლებად, არც წმინდად სასოფლო-სამეურნეო ფუნქციას ატარებდა და იგი ძირითადად ზამთარში, ბინადარი მოსახლეობისა და დარჩენილი პირუტყვის გამოსაზამთრებლად გამოიყენებოდა.

მოცემული საკითხის მიმოხილვისას განსაკუთრებულად უნდა გაესვას ხაზი საკუთრებათა ტიპებს, რომლებიც წარმოადგენდა თუშეთის სათემო სამართლის ერთერთ ძირითად საფუძველს.

უძრავ ქონებასთან მიმართებაში განირჩეოდა საკუთრების შემდეგი ტიპები: 

· საკომლო საკუთრება;

· საგვარეულო საკუთრება; 

· საჯარო საკუთრება;
· სასოფლო საკუთრება;

· სათემო საკუთრება;

· „სათუშო“ საკუთრება;

თუშეთისთვის დამახასიათებელია, რომ უძრავ ქონებაზე, ისტორიულად, ინდივიდუალური საკუთრება არ არსებობდა და იგი საერთო საკუთრებაში იმყოფებოდა. აღნიშნული წესი აწესრიგებდა სავარგულების საკუთრების საკითხს, ხოლო, ბოლო დრომდე დაშვებული გამონაკლისების გარდა, ვრცელდებოდა ნაგებობებზეც. გამონაკლისს ასევე წარმოადგენდა სოფლის ბოსლების ტერიტორიაზე (საზამთრო სოფელი) საკუთრივ კომლის საკუთრებაში არსებულ ბოსლის მომიჯნავე სასოფლო მიწა, მოგვიანებით კი ასევე ძირითადი სოფლის მიმდებარე მცირე, საბოსტნე მიწის ნაკვეთები, რომლებიც იმყოფებოდა კომლის საკუთრებაში და სოფლის მიერ განაწილებას არ ექვემდებარებოდა.

კერძო (საკომლო) საკუთრების გასხვისება დასაშვები იყო მხოლოდ გვარის ან სოფლის თანხმობით და იმ პირობით, რომ ქონება გადაეცემოდა ამავე სოფლის, გვარის, ან მეგობარი (მეკოდე), ნათესავად აღიარებული სოფლის მცხოვრებს.

სასოფლო-სამეურნეო დანიშნულების მიწა (სახნავი, სათიბი, საძოვარი) თუშეთში ყოველთვის წარმოადგენდა საჯარო - საგვარეულო/სასოფლო საკუთრებას და მისი საკომლო, მით უმეტეს, ინდივიდუალურ საკუთრებაში ქონა იყო დაუშვებელი. სასოფლო და სათემო საკუთრებაში ასევე შედიოდა მიწის ნაკვეთები, რომლებიც მიკუთვნებული იყო სასოფლო ან სათემო სალოცავისთვის და წარმოადგენდა თავისებურ აღკვეთილებს ან იყენებდნენ რელიგიური რიტუალებისთვის.

დაუშვებელი იყო საჯარო თავყრილობების, დღეობებისა და ხატის ადგილების, სასოფლო ან სათემო საბრძოლო ციხეების და „სათუშო ქონების“ განკერძოება. ამგვარ ქონებას ასევე განეკუთვნებოდა სავარგული მიწა (სათიბი, საჴნაური), რომელიც სოფლის საერთო საკუთრებას წარმოადგენდა და საერთო ძალებით (ოჩხარა) მუშავდებოდა, ხოლო მოსავალი იყოფოდა კომლებს შორის სულადობისა და სხვა საჭიროებათა გათვალისწინებით. ასევე სოფლის საერთო საკუთრებას წარმოადგენდა მიმდებარე საძოვრები, სადაც მხოლოდ საქონლისა და ცხენის ძოვება იყო ნებადართული. რაც შეეხება ცხვრის საძოვრებს, ის მდებარეობდა სოფლისგან მოშორებით, ხშირად რამდენიმე კილომეტრის მანძილზე და შესაძლოა ყოფილო როგორც სოფლის, ისე რომელიმე გვარის საკუთრებაში.

მე-19 საუკუნის მეორე ნახევრიდან საქართველოში ზოგადად და მათ შორის თუშეთში ოფიციალურად დამკვიდრდა „საბლის“ მიწის ინსტიტუტი.

თავად ცნება -,,საბლის მიწა" მომდინარეობს ძველქართული მიწის საზომი ერთეულიდან - საბელი, რომელიც ცხენის დაბმული ძოვების მანძილს (ოცი ნაბიჯი ან 18 მეტრი) აღნიშნავდა და ძველად ნაკვეთების დაყოფის სტანდარტს წარმოადგენდა. აქედან მომდინარეობს თავად ეს ცნებაც და გულისხმობს საერთო საკუთრების მიწას, რომელიც ექვემდებარებოდა რეგულარულ განაწილებას. 
საბლის მიწა ძველებურად რჩებოდა სოფლის საკუთრებაში, თუმცა ადრინდელისგან განსხვავებით ნაწილდებოდა კომლებს შორის სარგებლობაში. ამგვარი განაწილება დასაშვები იყო მხოლოდ სოფლის საჯარო ყრილობაზე, სოფლის საზოგადოების ერთსულოვანი თანხმობით ან კენჭისყრით. საბლის მიწიდან მიღებული მოსავალი ეკუთვნოდა კომლს და სოფლის მიერ განაწილებას აღარ ექვემდებარებოდა.

საჯარო საკუთრების ერთგვარ სახეს წარმოადგენდა ხატის მიწა და ხატის ტყე და განიხილებოდა, როგორც "ხატის" (ხთისშვილის) საკუთრება. რეალურად, ამგვარი მიკუთვნება საჯარო საკუთრების ერთგვარ ფორმას წარმოადგენდა, რომლის ტერიტორიაზეც ვრცელდებოდა მოქმედებათა შეზღუდვის გარკვეული რეჟიმი. ეს მიწა ან ტყე არ ექვემდებარებოდა განკარგვას ან გამოყენებას იმგვარად, რაც უშუალოდ და პირდაპირ არ ემსახურებოდა ხატის მიზნებს და არ უკავშირდებოდა რელიგიურ რიტულალებს. ხატის ტყეში აკრძალული იყო ნადირობა, შეშის ჭრა ან გამოტანა, კენკრის, სოკოს ან სხვა საკვების შეგროვება (გარდა დღეობების საჭიროებასთან დაკავშირებული მიზნებისა), რაიმე ნივთის გამოტანა და ის ერთგვარ ნაკრძალს წარმოადგენდა.

მიუხედავად იმისა, რომ სახელმწიფო საკუთრება, იმ სახით, როგორითაც ის არსებობს დღეს, თუშეთისთვის  უცხო  იყო,  სათემო  და  ზოგად  -  „სათუშო“  საკუთრება  შესაძლებელია განხილულ იქნეს, როგორც სახელმწიფო საკუთრების თავისებური, თუშეთისთვის დამახასიათებელი შემთხვევა, რადგან ამგვარ საკუთრებას დაქვემდებარებული ნივთები ატარებდნენ საჯარო ნივთის ხასიათს და იმყოფებოდნენ საერთო საზოგადოებრივ მფლობელობაში. ამგვარ მიწებს ძირითადად კახეთის მეფეთა მიერ თუშთა საზოგადოებისთვის გადაცემული მიწები (ალვანის გვერდი, შირაქ-სამუხი), განეკუთვნებოდა. აღნიშნულთან ძალიან ახლოს დგას სასოფლო საკუთრება, რომელიც, მიუხედავად იმისა, რომ არ განეკუთვნებოდა სათემო ან „სათუშო“ საკუთრებას, მნიშვნელოვან წილად ატარებდა საჯარო ნივთის ბუნებას და განიხილებოდა, როგორც სოფლის საერთო საკუთრება. საჯარო და საერთო საკუთრების მიმართ სარგებლობის უფლების შეზღუდვა იყო დაუშვებელი.

2. დასახლება განსახლების სისტემაში, მუნიციპალიტეტისა და ადგილობრივ დონეზე; 
2.1 არსებული მდგომარეობის აღწერა
ისტორიულად ფიზიკურ-გეოგრაფიული სპეციფიკა განსაზღვრავდა მოსახლეობის განსახლებისა და სამეურნეო საქმიანობის თავისებურებებს, რაც, საბოლოო ჯამში, მთისა და ბარის მოსახლეობისა და მათი განსახლების ტერიტორიათა შერწყმის ტენდენციით გამოიხატებოდა. 

სტატისტიკური მონაცემები ნათლად ასახავს თუშეთიდან ბარისკენ მიგრაციული პროცესების დინამიკას. ბარისკენ მოსახლეობის ლტოლვა სხვადასხვა მიზეზით იყო განპირობებული. ამ პროცესმა ძირეულად შეცვალა თუშების ცხოვრებისა და განსახლების გეოსოციალური სურათი. თუშეთში 50–ზე მეტი სოფელი და ნასოფლარია შემორჩენილი. მხოლოდ რამოდენიმე მათგანში ცხოვრობს მოსახლეობა მთელი წლის მანძილზე (თუშთა გადასახლების გულისმომკვლელი მემორიალია - ზემო ომალოს თავზე ძველი სასაფლაო, სადაც ბოლო 70 წელია არავინ დამარხულა). 

 ძირითადმა საცხოვრისმა გადაინაცვლა ბარის სოფლებში — ზემო ალვანში, ქვემო ალვანსა და ლალისყურში, ხოლო თუშეთმა და შირაქმა საზაფხულო და საზამთრო საძოვრებისა და სეზონური საცხოვრისის ფუნქცია შეიძინა. ამჟამად თუშეთში მუდმივად სულ რამოდენიმე ოჯახი ცხოვრობს.

დასახლებები ხასიათდება უმნიშვნელო როლით განსახლების სისტემის მდგრადობის მიღწევაში მონაწილეობის თვალსაზრისით. ამ გარემოებას განსაკუთრებით ხელს უწყობს დასახლებათა შორის სუსტი ფუნქციურ-გეგმარებითი კავშირები.

სოფელი დოჭუ (42°23′24″ ჩ. გ. 45°33′20″ ა. გ.) მდებარეობს აღმოსავლეთ საქართველოში, კახეთის რეგიონში, ახმეტის მუნიციპალიტეტში, ისტორიულ მხარე თუშეთში, ხეცურთა თემში, თუშეთის ალაზნისა და პირიქითი ალაზნის წყალგამყოფ მაკრატელას ქედის სამხრეთ კალთაზე, ზღვის დონიდან 2050 მეტრ სიმაღლეზე, ახმეტიდან 102 კილომეტრში.
სოფელი განსაკუთრებით რთული რელიეფითა და ურბანული ქსოვილის სირთულით გამოირჩევა, რაც მომხიბვლელობას სძენს მას. სოფელი სამანქანო გზიდან, ქვემოთ არის ჩაკიდული და ჩიტის ბუდესავით მოსჩანს, რომელშიც მოხვედრა რთულ რელიეფს გაყოლილი საფეხმავლო გზით არის შესაძლებელი. თავად სოფელი კლდის ქიმზეა გაშენებული.

დოჭუს ურბანული სტრუქტურა მისი რელიეფის თანმდევია. აქ ცხადია ძალზედ პირობითია სტრუქტურაზე საუბარი, თუმცა სახლებამდე მიმავალი ვიწრო ბილიკებით მთელი სოფლის მოვლაა შესაძლებელი. განაშენიანების მარცხენა მხარეს მცირე სივრცობრივი შემკვრელი მოედნის ჩანასახიც გვხვდება, რომელიც სახლებს შორის მოქცეული მცირე სივრცითი უბეა.

სოფლის განაშენიანება ორი დამოუკიდებელი უბნისგან შედგება. უბნები კლდის ფერდზე არის შეფენილი და ერთმანეთისკენაა მიმართული. მათ შორის ხევი და მცირე მდინარეა, რომელიც თითქოს აორგანიზებს, სიმეტრიულად ანაწილებს უბნებს. თავად განაშენიანება, მჭიდრო, თითქოს ერთმანეთის ანგარიშგაწევით შექმნილი საცხოვრებელი სახლების ერთობლიობაა, რომლებიც თავისთავად კომპლექსებს ქმნიან. კომპლექსი, რომელიც ერთმანეთზე გადაჭდობილი შენობებისგან შედგება, ინარჩუნებს შუასაკუნეების საცხოვრებელი კომპლექსის ყველა თვისებას, რომლის მნიშვნელოვან აქცენტსაც ერთის მხრივ ურბანულ სტრუქტურაში ჩართულობა, ხოლო მეორეს მხრივ ლანდშაფტთან ჰარმონიულობა ქმნის.

დოჭუს, როგორც გვიანი შუა საუკუნეების არქიტექტურულ ნაგებობას, კულტურული მემკვიდრეობის ძეგლის სტატუსი აქვს  მინიჭებული.

სოფლის ფართი 472 ჰა, სოფლის განაშენიანებული ტერიტორიის ფართი 6,7 ჰა , ნაგებობის რაოდენობა 47.

სოფელი დოჭუ მდებარეობს თუშეთის დაცული ლანდშაფტის ტერიტორიაზე, რომლის  მართვაზე პასუხისმგებელია ახმეტის მუნიციპალიტეტის გამგეობა არასამეწარმეო (არაკომერციული) იურიდიული პირის „თუშეთის დაცული ლანდშაფტის ადმინისტრაცია“, ხოლო ამ ტერიტორიაზე პოლიტიკის ფორმულირებას ახდენს საქართველოს გარემოს დაცვის სამინისტროს დაქვემდებარებაში არსებული საჯარო სამართლის იურიდიული პირი (სსიპ) დაცული ტერიტორიების სააგენტო, ინტეგრირებული მიდგომით თუშეთის სახელმწიფო ნაკრძალთან და ეროვნულ პარკთან ერთად, როგორც თუშეთის დაცული ტერიტორიები. ბუნებრივი მდგომარეობის შენარჩუნება-გაუმჯობესებისა და ტერიტორიის ეკოლოგიური ფუნქციების მაქსიმალური  შენარჩუნების მიზნით, ბუნებრივი ფასეულობებიდან და სასოფლო–სამეურნეო გამოყენებისა და ეკონომიკური განვითარების დონიდან გამომდინარე, თუშეთის დაცული ლანდშაფტი დაყოფილია ბუნების დაცვის გრადაციულ ზონებად.

სოფლის ადმინისტრაციულ საზღვრებს შიგნით მოქცეული ტერიტორია წარმოადგენს დაცულ ლანდშაფტს.
2.2 პროექტით გათვალისწინებული ზოგადი  კონცეფცია

დოჭუს და მთლიანად არეალის დაპროექტებისას მხედველობაში უნდა მივიღოთ ახმეტის მუნიციპალიტეტის და თუშეთის სივრცით ტერიტორიული დაგეგმვის დოკუმენტში მოყვანილი  რეკომენდაციები.

2.3 სოფლის საზღვარი
პროექტის ფარგლებში კვლევაზე დაყრდნობით დადგინდა სოფლის ადმინისტრაციული საზღვარი. კვლევა მოიცავდა ისტორიული მეხსიერების გაცოცხლებას, ასევე  მოსაზღვრე სოფლებთან და თუშეთის დაცულ ტერიტორიებთან კონფლიქტური საკითხების აღმოფხვრა-დარეგულირებას.

	სოფ. დოჭუს საზღვარი


დეტალური დაგეგმარების არეალი მოიცავს ტერიტორიას, რომელიც უშუალოდ სოფ. დოჭუს არსებული განაშენიანების მიმდებარედ მდებარეობს. პროექტირებისას მეტი დეტალიზაციით არის დამუშავებული და ამ ტერიტორიის ფარგლებში ხდება  სოფლის ძირითადი სტრუქტურული განვითარების განსაზღვრა.
3. ისტორიული განვითარების მიმოხილვა; 
თუშეთში მე-2 ზონის გამოყოფა მოხდა იმ მიზნით, რომ მომხდარიყო მაღალი ესთეტიკური და კულტურული ფასეულობის მქონე, როგორც ამჟამად დასახლებული, ისე მიტოვებული ისტორიული სოფლების და ტრადიციული თუშური არქიტექტურისა და დასახლების სტრუქტურის კარგად შემონახული მახასიათებლების დიფერენცირება. მდგრადი განვითარების მე-1 ზონისგან (სოფელი ომალო) განსხვავებით, მე-2 ზონაში გამოყენებულ უნდა იქნას ისტორიული სოფლების მოვლა-პატრონობის უფრო მკაცრი წესები. 

მე-2 ზონა მოიცავს მუნიციპალიტეტის ყველა სოფელს გარდა მესამე ზონისა;

ამ ტიპის დასახლებები მიწვდომადია მთელი წლის განმავლობაში და უზრუნველყოფილია ყველა აუცილებელი საჭიროების სოციალური ინფრასტრუქტურით, მათ შორის: ასფალტირებული ან გრუნტის გზით, საგანმანათლებლო დაწესებულებებით ან მათზე წვდომით სხვა უახლოეს დასახლებაში,  სპორტული მოედნით. ასევე ყველა მოსახლეს უნდა ჰქონდეს უკაბელო ინტერნეტთან წვდომის შესაძლებლობა.

მე-2 ზონის (მათ შორის სოფელი დოჭუს) ძირითადი მიზნებია:

· თუშეთში ტრადიციული დასახლებების დამახასიათებელი ნიშნების შენარჩუნება და უნიკალური კულტურული მემკვიდრეობის დაცვა;

· კონტროლირებადი ურბანული განვითარება.

დოჭუს თავისი ისტორია აქვს: დოჭუელებს ბატონი არ ჰყოლიათ, მათი მისია იყო ამ მწვერვალიდან მტერი პირველებს შეემჩნიათ, პირველები შეჰბმოდნენ და ან გაემარჯვათ, ან დახოცილიყვნენ, ასე გადაერჩინათ ისინი, ვინც მათ უკან იყვნენ. სწორედ ამ მისიის შესასრულებლად იყო, რომ აქ დედები ხელსაქმისას მიწაში პალოს ასობდნენ და ზედ ახალფეხადგმულ ჩვილებს აბამდნენ, რომ სადმე არ წაბაჯბაჯებულიყვნენ და კლდე-ღრეში არ გადაჩეხილიყვნენ. ფეხმომაგრებულებს კი უკვე ხმლის ქნევაში ავარჯიშებდნენ, - რაც მეტი ნაჭდევი ექნებოდა ტანზე, მით უკეთესი ვაჟკაცი იყო! იმასაც ამბობენ, პალოზე ბაწრით მიბმული ბავშვის ხელში აყვანის უფლება, რაც უნდა ეტირა, თუ აუცილებელი არ იყო, არავის ჰქონდაო. იმიტომ, რომ ადგილზე ყოფნას შეჩვეოდა, ადგილის ფუძე არ მიეტოვებინა.
4. ბუნებრივი საფრთხეები 

4.1 გეოსაფრთხეები:
სოფ. დოჭუ განლაგებულია მდ. თუშეთის ალაზნის ხეობის მარცხენა ფერდობზე. სოფლის ტერიტორიალურ საზღვრებში განვითარებულია მეწყრულ-ეროზიული ხევები, რომლებიც უკუსვლითი ეროზიით ხასიათდება და გრძელვადიან პერსპექტივაში საფრთხე უქმნის სოფლის მიმდებარე ტერიტორიას და საგზაო ინფრასტრუქტურას.  

მდინარის ხეობაში  გვხდება უბნები ინტენსიური გვერდითა ეროზიით, რომელთა საერთო ფართიც დაახლოებით 30 ჰექტარს შეადგენს.

სოფლის მოპირდაპირე, ჩრდილოეთ ექსპოზიციის ფერდობზე ასევე ფიქსირდება პოტენციურად ღვარცოფსაშიში ხევი, რომლებიც მდინარის ხეობაში ჩადის და უშუალოს საკვლევ ტერიტორიას საფრთხეს არ უქმნის. 

გამოსავალი:

საკვლევი არეალის მდგრადი განვითარებისათვის, აუცილებელია არსებული და დაგეგმილი განაშენიანებისა და საინჟინრო ინფრასტრიქტურის ადაპტირება მოსალოდნელ საფრთხეებთან, კერძოდ მეწყრულ-ეროზიული ხევების და გვერდითი ეროზიის უბნების სტაბილიზაცია. საფრთხის გამოვლინების ინტენსიურობიდან, მოსალოდნელი მასშტაბებიდან, ტექნიკური და სხვა შესაძლებლობებიდან გამომდინარე, საჭირო იქნება კონრეტული ოპტიმალური გადაწყვეტილების შერჩევა, ღონისძიების ან ღონისძიებათ კომპლექსის სახით. შემოთავაზებული ღონისძიებები ზოგად-სარეკომენდაციო ხასიათს ატარებს, 

· ფერდობებზე მიმდინარე ხაზობრივი ეროზიის და ეროზიულ-მეწყრული ხევების საწინააღმდეგო ღონისძიებები: ფერდობის ბუნებრივი გამწვანება, ფერდობების გამაგრება გეოტექსტილის, გეობადეების, გეომატების და სხვა საშუალებებით. წყლის ნაკადების მიმართულების შეცვლა, დრენაჟი. 

· პასიური დაცვის საინჟინრო ღონისძიებები: ფერდობსამაგრი კედლები და/ან გაბიონები, მდინარის ეროზიული-გამორეცხვითი ზემოქმედებისგან დასაცავად.

4.2 კლიმატური პირობები
დოჭუს  კლიმატი ცივი და ზომიერია. დოჭუ ხასიათდება მნიშვნელოვანი ნალექების რაოდენობით მთელი წლის განმავლობაში. მშრალი თვეების პერიოდშიც კი ბევრია ნალექების რაოდენობა. საშუალო წლიური ტემპერატურაა 3.80C. საშუალო წლიური ნალექბის რაოდენობაა 927 მმ. ყველაზე ცოტა ნალექი მოდის იანვრში. საშუალოდ 26 მმ. ყველაზე ნალექიანი თვეა მაისი. საშუალოდ 142 მმ. ყველაზე ცხელი თვის ივლისის საშუალო ტემპერატურა შეადგენს 14.00C. იანვარი ყველაზე ცივი თვეა. საშუალო ტემპერატურით -6.80C. ყველაზე მშრალ და ნალექიან თვეებს შორის ნალექების განსხვავება შეადგენს 116 მმ-ს. მთელი წლის განმავლობაში ტემპერატურა იცვლება 20.80C-ით.

· ცხრილი 2.1.8. დოჭუს კლიმატის ისტორიული ამინდის მონაცემები 

	
	I
	II
	III
	IV
	V
	VI
	VII
	VIII
	IX
	X
	XI
	XII

	საშ.t (0C)
	-6.8
	-6.3
	-2.5
	2.9
	7.9
	11.2
	14
	13.8
	9.9
	5.5
	-0.1
	-4.4

	მინ.t (0C)
	-11.2
	-10.6
	-6.9
	-2.6
	2.4
	5.3
	7.9
	7.9
	3.7
	0.1
	-4.2
	-8.4

	მაქს.t (0C)
	-2.4
	-2
	1.9
	8.5
	13.5
	17.2
	20.1
	19.7
	16.2
	11
	4.1
	-0.3

	ნალექები (მმ)
	26
	34
	58
	92
	142
	141
	111
	113
	74
	59
	49
	28


	საშუალო ტემპერატურა და ნალექიანობა

	"საშუალო დღიური მაქსიმუმი" (მყარი წითელი ხაზი) ​​გვიჩვენებს დღის საშუალო მაქსიმალურ ტემპერატურას ყოველთვიურად.  "დღიური საშუალო მინიმალური" (მყარი ლურჯი ხაზი) ​​გვიჩვენებს საშუალო მინიმალურ ტემპერატურას. ცხელი დღეები და ცივი ღამეები (წყვეტილი წითელი და ლურჯი ხაზებით გამოსახული) აჩვენებს საშუალო ტემპერატურას დღე-ღამის ყველაზე ცხელი და ყველაზე ყინვიანი ღამეებისას. 



	ღრუბლიანი, მზიანი და ნალექიანი დღეები

	[image: image6.jpg]30 Ewg

25 o

20 e

15 ey

10 oy

5 ey

0 oo

0By mgd B

I . = =
036 Bn o g o

bad

odo

6ogdd 03

880060 6o60emdG0g dopGadmyme @ dmogh BopGIdYmNdD

~— ©©9gde Bamgdon

i

eteoblue




	გრაფიკი გვიჩვენებს მზიან, ნაწილობრივ მოღრუბლულ, ჩამობნელებულ და წვიმიან დღეებს. დღეები სადაც ღრუბლიანობა 20%-ზე ნაკლებია განიხილება როგორც მზიანი დღე. 20დან-80მდე ღრუბლიანობა განიხილება ნაწილობრივ მოღრუბლულობად.



	მაქსიმალური ტემპერატურა



	[image: image7.jpg]30 peo

25 oy

20 g

15 oy

10 @y

5 oey

0 g
0b3  ogd 86 o6 B0 o ogw  os3  bod  ogo 6opdd w03

®>25c ®>20C ®>15C @ >10C >5°C
® <-5°C @ <-10°C — EEagde yobzom

20°C @ <o0°

meteoblue




	მაქსიმალური ტემპერატურის დიაგრამა 42.39°ჩრ. 45.56°აღმ. გვიჩვენებს ტემპერატურის სხვადასხვა მაჩვნებელებს ერთი თვის განმავლობაში. 

	ნალექების რაოდენობა

	ნალექების დიაგრამა 42.39°ჩრ. 45.56°აღმ. გვიჩვენებს, თვის განმავლობაში ნალექების დღიურ რაოდენობას. ტროპიკული და მუსონური კლიმატის პირობებში, რაოდენობა შეიძლება უფრო ნაკლებად იყოს აღებული.

	ქარის სიჩქარე

	დიაგრამა 42.39°ჩრ. 45.56°აღმ.-თვის აჩვენებს დღეებს თვის განმავლობაში, რომლებშიც ქარი აღწევს გარკვეულ სიჩქარეს.

ქარის სიჩქარის ერთეული შეიძლება შეიცვალოს მენიუში (ზედა მარჯვენა მხარეს).



	ქარის ვარდი

	ქარის ვარდი 42.39°ჩრ. 45.56°აღმ.-თვის გვიჩვენებს, წელიწადში რამდენ საათს უბერავს ქარი მითითებული მიმართულებიდან. მაგალითად სამხრეთ-დასავლეთი: ქარი ქრის სამხრეთ-დასავლეთიდან (სდ) ჩრდილო-აღმოსავლეთისკენ 

	
	


გეოლოგია

სოფელი დოჭუ, რომელიც მაკრატელას სამხრეთ კალთაზე მდებარეობს იურული ფიქლებით არის აგებული. აქ გამოხატულია გამყინვარების ნიშნები.
5 მოსახლეობა, დემოგრაფია; 

5.1არსებული მდგომარეობის აღწერა
სტატისტიკური მონაცემები თვალნათლივ ასახავს თუშეთიდან ბარისკენ დაწყებული მიგრაციული პროცესების დინამიკას. ბარისკენ მოსახლეობის ლტოლვა სხვადასხვა მიზეზებით იყო განპირობებული, როგორიცაა გვაროვნულ-თემობრივი ინსტიტუტების რღვევა და სახელმწიფოებრივი ფორმების დამკვიდრება, ნატურალური მეურნეობის რღვევა და სასაქონლო-ფულადი ურთიერთობების განვითარება, მკაცრი კლიმატურ-გეოგრაფიული პირობები და შეზღუდული საარსებო სივრცე. გასული საუკუნის 50-იან წლებში საბჭოთა ხელისუფლებამ თუშეთში მიზანდასახულად მოშალა მკვიდრი ცხოვრების წესი და დაიწყო თუშების ბარში ჩასახლება. მას შემდეგ ძირითადი მოსახლეობა, მეცხვარეების მსგავსად მომთაბარე ცხოვრების წესზე გადავიდა. შემოდგომობით ისინი ჩადიან ბარში, ხოლო ადრე გაზაფხულზე ბრუნდებიან თუშეთში. 

რა თქმა უნდა ეს მოვლენები აისახა სოფელ დოჭუზეც, რომლის მთლიანი ფართობიც    472 ჰექტარია, სადაც საქართველოს მოსახლეობის 2002 წლის საყოველთაო აღწერის შედეგების მიხედვით ცხოვრობდა ერთი კაცი, ხოლო 2014 წლის მონაცემებით სოფელში არავინ ცხოვრობს. აღწერა ასევე 1886 წელს იყო ჩატარებული, რომლის მიხედვითაც სოფელში 153 მოსახლე იყო.

ცხრილი  1.1 მოსახლეობის მონაცემები წლების მიხედვით 

	        დასახელება 
	             წელი
	           მკვიდრი

	დოჭუ
	1886
	153

	დოჭუ
	2002
	1

	დოჭუ
	2014
	0

	დოჭუ
	2017
	0


5.2 პროექტით გათვალისწინებული ქმედებები
მოსახლეობის დაბრუნება სოფელში და მთლიანად თუშეთში არის ერთ-ერთი ძირითადი მიზანი და გამოწვევვა, რომელსაც უნდა ვუპასუხოთ ჩვენი პროექტის ფარგლებში.

ამისთვის საჭიროა:

· უსაფრთხო გზა, რომელიც იფუნქციონირებს მთელი წლის განმავლობაში;
· ცენტრალიზებული გაზმომარაგების უზრუნველყოფა; 
· ცენტრალიზებული საიმედო ენერგომომარაგების უზრუნველყოფა;
· საზოგადოებრივი ტრანსპორტით უზრუნველყოფა;
· არსებული და ასაშენებელი შენობების ზამთრის სეზონისთვის ადაპტაცია;
· სოციალური სერვისების განვითარება;
მაცხოვრებელთა დაბრუნებისა და გრგ-ს მიხედვით, მათი რიცხვის გაზრდის შედეგად მოსახლეობის რაოდენობა გახდება დაახლოებით 456 (შედის სასტუმროების დატვირთვაც). 

ჩვენს მიერ ადგილზე კვლევისას დადგინდა თითოეულ სახლზე, ნანგრევზე და ბოსელზე მეპატრონეთა ვინაობა, მათი ოჯახების დაახლოებითი შემადგენლობა, სახლის ფართის და ოთახების გათვალისწინებით, სტუმრების სავარაუდო ტევადობა, რის მიხედვითაც განვსაზღვრეთ მოსახლეთა რაოდენობა.
6. ადგილობრივი წარმოება;

6.1 არსებული მდგომარეობის აღწერა
გეოგრაფიულმა იზოლაციამ და ცხოვრების დამახასიათებელმა წესმა, რაც ძირითადად მეცხვარეობასთან იყო დაკავშირებული, ხელი შეუწყო თვითმყოფადი ლოკალური კულტურისა და ტრადიციების წარმოშობასა და შენარჩუნებას.  თუშეთის მდიდარი ტრადიციებიდან ზოგიერთი დღეს უკვე წარსულს ჩაბარდა, ზოგიერთი გაფერმკრთალებულია და დავიწყებას ეძლევა. 

სამწუხაროდ დოჭუში არც-ერთი ტრადიციული რეწვის ობიექტი არ ფუნქციონირებს, თუმცა ხდება ზამთრის განმავლობაში შექმნილი და დაგროვებული პროდუქციის სხვადასხვა ოჯახებში რეალიზაცია. მიუხედავად ამისა არსებობს ძალიან დიდი პოტენციალი როგორც ადამიანური რესურსის, ასევე ტრადიციის კუთხით.  ამ ეტაპზე ეს ტურისტული მომსახურება ადგილზე არ არსებობს, რომელიც გაამრავალფეროვნებდა არსებულ ტურისტულ შემოთავაზებებს და გააჩენდა ახალი ატრაქციებს, შესაბამისად საინტერესო ლოკაციებს.
აშშ საერთაშორისო განვითარების სააგენტომ (USAID) 2018 წლის თებერვლიდან სპეციალურად ახმეტის მუნიციპალიტეტის თემებში (მათ შორის ომალო) მცხოვრები სოფლის მეურნებასა და ტურიზმის სფეროში დასაქმებული პირებისთვის აფინანსებს დაახლოებით 60 საგრანტო პროგრამას, მოცულობით 4000 ლარამდე საგრანტო პროექტისთვის, რომლის მიზანია ხელი შეუწყოს მეწარმეებს არსებული საქმიანობის გაფართოებაში და ხარისხის გაუმჯობესებაში, ხოლო დამწყებ მეწარმეებს მათი ბიზნეს იდეის განხორციელებაში. ბენეფიციარები შეირჩევიან კონკურსის საფუძველზე.

თუშეთის სოფლის მეურნეობის განვითარებაში მნიშვნელოვანია ჩეხეთის განვითარების სააგენტოსა და არასამთავრობო ორგანიზაცია „ჩეხეთის რესპუბლიკის კარიტასს საქართველოში“ როლი, რომელთა დახმარებით თუშეთის სოფლებში მზის ენერგიის ათვისება დაიწყეს და  მზის პანელები და ელემენტები დამონტაჟდა. ასევე მნიშვნელოვანია თუშეთში კოოპერატივების განვითარების მიმართულებით ამ პროექტების მიერ გაწეული საქმიანობა. კოოპერატივებმა საშუალება მისცა ადგილობრივებს ერთმანეთის თანადგომით და სწორი მიდგომებით უფრო მეტი პროდუქტი მოეყვანათ და ტურისტებისთვის თავიანთი მოყვანილი ნატურალური პროდუქტი შეეთავაზებინათ. მაგალითად, ომალოში ჩეხეთის „კარიტასის“ დაფინანსებით კიტრის ორი სათბური მოეწყო (კოოპერატივი „თუშეთი 2015“).
6.2 პროექტით გათვალისწინებული ქმედებები
ტურისტების რაოდენობის მატებასთან ერთად სოფელში უდა გაჩნდეს ადგილობრივი საკვებით უზრუნველყოფის სისტემა, რომელმაც უნდა აწარმოოს საჭირო ინგრედიენტები თუშური და საერთო ქართული კერძებისთვის. თუშეთი შეიძლება იქცეს საქართველოში ორგანული სოფლის მეურნეობის განვითარების პოლიგონად, რისი პირველი ნაბიჯებიც უკვე გადადგმულია.

ასევე უნდა მოხდეს მატყლისგან დამზადებული ტრადიციული კოლორიტული  ხალხური ხელსაქმის ნიმუშების (ნაბადი, ფარდაგი, ნოხი, ქუდი, ქეჩა, ჭრელი წინდები, ნაქსოვი ფეხსაცმელი - „ჩითები“ ცხენის მოსაკაზმი „ჩული“) წარმოების გაფართოვება. აღსანიშნავია, რომ საქსოვად საუკეთესო თვისებების მქონე თუშური ჯიშის ცხვრის მატყლი ერთადერთია მთელ მსოფლიოში, რომელიც ღრუღეროიანია და სითბო-სიცივეს შესანიშნავად არეგულირებს, მისგან თექას თუშეთში ისტორიულად ამზადებდნენ, ხოლო მწყემსები ნაბადების სახით და მთაბარობისას კარვების გადასახურად იყენებდნენ.

ცენტრალიზებული საიმედო ენერგომომარაგების და გაზმომარაგების უზრუნველყოფა საშუალებას მისცემს მეცხოველეობით დასაქმებულ ფერმერებს თუშეთის სოფლებში აამოქმედონ რამდენიმე თანამედროვე მეცხვარეობის და მერძევეობის ფერმა, რაც გაზრდის ზამთრის პერიოდში თუშეთში დარჩენილი მოსახლეობის რაოდენობას, რომელზეც სრული მოცულობით ამოქმედდება მაღალმთიანი რეგიონების განვითარების შესახებ კანონით გათვალისწინებული შეღავათების პაკეტი.

7. ტურისტული ინფრასტრუქტურა;
7.1 კონტექსტი
ტურიზმის ინდუსტრიის მნიშვნელობა და ტურისტული ნაკადების მკვეთრი ზრდა საქართველოში ცალსახად განაპირობებს ფაქტს, რომ ქვეყნის სივრცით-ტერიტორიული დაგეგმვის პროცესში ტურიზმის განვითარების პრიორიტეტები ადეკვატურად იყოს გათვალისწინებული გეგმარებით დოკუმენტებში. შედეგად, თუშეთის უნიკალური ისტორიულ-არქიტექტურული და ბუნებრივი მემკვიდრეობა, რომელიც წარმოადგენს ტურისტული მიმზიდველობის მთავარ ფაქტორს, შექმნის მოთხოვნებს ადგილობრივი სერვისების განვითარებისათვის, მათ შორის განთავსების ადგილებზე, კომუნიკაციაზე, ტრადიციულ მეურნეობის პროდუქციაზე და ა.შ.

საქართველო - ტურიზმის ინდუსტრია ბოლო წლების განმავლობაში ყოველწლიურად 25-28% -ით იზრდება. ძირითადი სტატისტიკური მახასიათებელია უცხოელი ვიზიტორების საზღვრის გადაკვეთა. 2017 წლის მონაცემებით ზრდა რეკორდულია და 7.5 მლნ. ვიზიტორი შეადგინა. მათ შორის, 24 საათზე მეტი ხნით შემოსულმა ვიზიტორთა (ტურისტთა) რიცხვმა 3.5 მლნ. მიაღწია. წინა წლის ანალოგიურ მონაცემებთან შედარებით ზრდა 28%. ასეთი ტენდენციის შენარჩუნების მაღალი ალბათობაა შემდეგი 5 წლის განმავლობაში, რაც, სავარაოდოდ, 2020 წლისათვის 10 მლნ. ვიზიტორს გადააჭარბებს. 

თუშეთი და აღმოსავლეთ კავკასიონი, ჯერ კიდევ შენარჩუნებული მთის სოფლები შუა საუკუნოებრივი არქიტექტურითა და ბუნებასთან თანაცხოვრების ჰარმონიული მაგალითებით, არის ტურისტების მოზიდვის უმნიშვნლოვანესი ფაქტორი.

დოჭუმ უნდა შეინარჩუნოს ზემოთხსენბული თვისებები და აგრეთვე შეუქმნას ტურისტებს კომფორტული და ცხოვრების და დასვენების პირობები. სეზონურობა თუშეთში მოდის მხოლოდ მაისი-სექტემბრის თვეებში. 

როგორც ადგილობრივი, ასევე რეგიონალური და სხვა ტურისტული ფირმები ტურისტებს სთავაზობენ შემდეგი სახის პროდუქციას: 

· საცხენოსნო ტურები;

· თუშური სამზარეულო;

· სათავგადასავლო ტურები;

ტურისტების უმეტესობა ირჩევს საფეხმავლო და საცხენოსნო მარშრუტებს.     ტურისტებიცხენებს ადგილზე ქირაობენ და მათი გამყოლებიც ადგილობრივი მოსახლეობის წარმომადგენლები არიან.  დღესდღეობით თუშეთის დაცულ ტერიტორიებზე მოწყობილია 11 ტურისტული ბილიკი. აქედან სოფელი დოჭუს მონახულება რამდენიმე მათგანში შედის: 
7.
დოჭუ: ომალო-კესელო-ღელე-გოგორათა-დოჭუ-გოგრულთა-კეხის მთა-ხახაბო-ომალო; 27 კმ, 2 დღე.

8.
გონთა: ომალო-გონთას მთა-ნაყაიჩო-ჯვარბოსელი-დოჭუ-ომალო, 49 კმ, 3 დღე, 

9.
წოვათა: ომალო-დართლო-ფარსმა-ნაყაიჩოს უღელ.-ვერხოვანა-დოჭუ-ომალო, 4 დღე, 63 კმ.

10.
ომალო-ალაზნისთავი-ხევსურეთი: ომალო - დოჭუ - ჯვარბოსელი - კოკლათა - ალაზნისთავი -ბორბალოს უღელტეხილი-ხევსურეთი ან უკანა ფშავი; 50 კმ, 3-4 დღე.
ბილიკი 7- დოჭუ; 
27 კმ-2 დღე

დღე 1: სოფ. ომალო-სოფ ხახაბო-სოფ. გოგრულთა-სოფ. დოჭუ-12 კმ (ღამის გათევა შეიძლება დოჭუს საოჯახო სატუმროში)

დღე 2: სოფ.დოჭუ-გოგორათა-ღელე-სოფ.ომალო/ვიზიტორთა ცენტრი-15 კმ

ბილიკი 8-გონთა;
49 კმ-3 დღე

დღე 1: ვიზ.ცენტრი.-ზემო ომალო-ღელე

დღე 2: ღელე-გონთაი-დადიკურთა-ვერხოვანი-ჯვარბოსელი-დოჭუ (ღამის გათევა შეიძლება დოჭუს საოჯახო სატუმროში)

დღე 3: სოფ. დოჭუ-ბოჭორნა-ქუე-ომალო

ბილიკი 9-წოვათა;  76 კმ-4 დღე

დღე 1: სოფ. ომალო-სოფ ჭეშო-18.5 კმ

დღე 2: სოფ. ჭეშო-ნაყაიჩოს უღელტეხილი-წოვათა-სოფ. ვერხოვანი-25 კმ

დღე 3: სოფ. ვერხოვანი/ალისგორი-სოფ. დოჭუ-7.5 კმ (ღამის გათევა შეიძლება დოჭუს საოჯახო სატუმროში)

დღე 4: სოფ დოჭუ-ქუე-სოფ. ომალო/ვიზიტორთა ცენტრი-12 კმ

# 7 - ორდღიანი საშუალო სირთულის წრიული ბილიკია, 8,9,10 კი, მრავალდღიანი რთული.  მათგან #10  წარმოადგენს ე.წ. ღერძულ მარშრუტს, რომელიც თუშეთს აკავშირებს ხევსურეთთან, კახეთთან და უკანა ფშავთან. ასევე შემდგომში - იორის ხეობით თიანეთთან. 

7.2 არსებული მდგომარეობის აღწერა

სოფელ დოჭუში გამოკითხვის შედეგების მიხედვით ფუნქციონირებს ერთი საოჯახო სასტუმრო, რომლის მფლობელია უსუფ თორღვაიძე. 

საოჯახო სასტუმრო „კრუისკარი“ სამი დამოუკიდებელი სახლისგან შედგება და საერთო ჯამში 7 ოთახს სთავაზობს, სადაც ჯამში 15 ადამიანის განთავსება არის შესაძლებელი. 

აღნიშნულ სასტუმროში კვების შეთავაზება ხდება მხოლოდ წინასწარი შეკვეთის შემთხვევაში, აგრეთვე ყველა დამატებით მომსახურებას იძენს სხვა მომწოდებლებისგან (ხშირად ნათესავებისგან) . 

საოჯახო სასტუმროს ოპერირებს ხანშიშესული ცოლ-ქმარი და თუშეთის ძირითად სეზონზე უფრო მცირე დროს სთავაზობენ მომსახურებას. 

2017 წელს საოჯახო სასტუმრო არ ფუნქციონირებდა დიასახლისის ჯანმრთელობის მდგომარეობის გამო. 2016 წელს კი სასტუმრომ დაახლოებით 100 სტუმარს უმასპინძლა მთელი სეზონის განმავლობაში.

დოჭუში ღამისთევის ფასები კვებისა და მის გარეშე 30 ლარიდან 50-მდე მერყეობს. 

7.3 პროექტით გათვალისწინებული ქმედებები

ადგილობრივი ტურისტული მომსახურების წამომადგენლების თქმით დოჭუში საწარმოო პროცესის ძირითადი ხელისშემშლელი ფაქტორია  გზა თუშეთამდე და შიდა გზა დოჭუმდე.  აღნიშნული პრობლემა აფერხებს როგორც სეზონის დროულად დაწყებას, ასევე საოჯახო სასტუმროების საჭირო ინვენტარით მომარაგებას.  ასევე დამატებით პრობლემას წარმოადგენს ის ფაქტიც, რომ უშუალოდ საოჯახო სასტუმრომდეც შეუძლებელია ტრანსპორტით მისვლა, ტურისტები ფეხით უნდა მივიდნენ, ხოლო ბარგის გადაზიდვა ხდება ცხენის დახმარებით. 

სოფელში შესაქმნელია ტურისტებისთვის მიმზიდველი გარემო. ამისთვის საჭიროა.

· სოფელში სხვადასხვა თანამედროვე ტიპის სახურავები უნდა შეიცვალოს ფიქალის გადახურვით.

· მოეწყოს საჯარო სივრცეები ტურისტების დასვენებისთვის და გართობისთვის (მოედნები).

· მოიკირწყლოს ბილიკები ფიქალით.

8. კულტურული მემკვიდრეობის ძეგლები, ობიექტები და კულტურული მემკვიდრეობის სხვა რესურსები;

8.1 არსებული მდგომარეობის აღწერა
თუშეთი  მდიდარია  კულტურული  მემკვიდრეობის  ნიმუშებით,  რომელთა  დიდი ნაწილი, მიუხედავად    იმისა,    რომ    დაზიანებულია,    დღემდე    აქვს    შენარჩუნებული    მაღალი  კულტურული ფასეულობა. ნაგებობათა ნაწილს მინიჭებული აქვს ძეგლის სტატუსი, მაგრამ, სამწუხაროდ აღნიშნული ვერ ქმნის ადგილზე კულტურული მემკვიდრეობის დაცვის ეფექტურ შესაძლებლობას. მიუხედავად იმისა, რომ კულტურული მემკვიდრეობის დაცვის თვალსაზრისით ეროვნული კანონმდებლობა იძლევა გარკვეულ მექანიზმებს, ისინი ზოგჯერ არასათანადოდ, ძირითად შემთხვევაში კი საერთოდ არაა გამოყენებული, კერძოდ:
· არ ჩატარებულა კულტურული მემკვიდრეობის სათანადო ინვენტარიზაცია, არ არის გამოვლენილი ტერიტორიის არქიტექტურული და არქეოლოგიური პოტენციალი;

· კულტურული მემკვიდრეობის ობიექტებს ძეგლის სტატუსი მიენიჭათ მათი იდენტიფიკაციის გარეშე, ისე, რომ ფიზიკურ გარემოში შეუძლებელია მათი, როგორც შესაბამისი სტატუსის მქონე უძრავი ნივთების ზუსტი იდენტიფიკაცია;

· მიუხედავად იმისა, რომ კულტურული მემკვიდრეობის ნაგებობათა ძირითადი ნაწილი ერთიან კომპლექსად განიხილება, არ არსებობს კომპლექსური ძეგლის სტატუსის   მქონე   ობიექტი,   არ   არსებობს   ძეგლთა ანსამბლებისა და კომპლექსების ერთიანი განვითარების კონცეფცია, დამტკიცებული კონსერვაციის გეგმის ან სხვა დოკუმენტის სახით;

· არ  არის  დადგენილი  კულტურული  მემკვიდრეობის  დამცავი  ზონები,  შესაბამისი რეჟიმები;

· ადგილობრივ თვითმმართველობაში არ არსებობს შესაბამისი საკადრო და ადმინისტრაციული რესურსი ზემოთ ჩამოთვლილ პრობლემათა გადასაჭრელად, ასევე, ადგილზე მეთოდოლოგიური თვალსაზრისით გამართული გადაწყვეტილებების მისაღებად.

ყოველივე ზემოაღნიშნული ძალიან ართულებს, ხშირად კი შეუძლებელს ხდის ადგილზე კულტურული მემკვიდრეობის გამოვლენას, მის დაცვას და ზოგადად, ადგილზე კულტურული მემკვიდრეობის დაცვითი ინტერესების რეალიზაციას.

დოჭუს, როგორც გვიანი შუა საუკუნეების არქიტექტურულ ნაგებობას, კულტურული მემკვიდრეობის ძეგლის სტატუსი მიენიჭა. შესაბამისი ბრძანება საქართველოს კულტურული მემკვიდრეობის დაცვის ეროვნული სააგენტოს დირექტორმა 2016 წლის 28 ოქტომბერს გამოსცა. 
სამართლებრივი აქტის მიხედვით, დოჭუში შემავალი ყველა შენობა ძეგლია, რომელთაგანაც აღსანიშნავია 18 მათგანი. წარმოვადგენთ რამდენიმე მათგანის აღწერილობას: 

სოფ. დოჭუ. თორღვაიძეების საცხოვრებელი სახლი: 
დგას შუა სოფელში. განეკუთვნება გვიანდელ შუა საუკუნეებს. 

სახლი სამსართულიანია, ნაგებია ფიქლით, წყობა მშრალია. კედლები შიგნით და გარეთ თეთრი თიხითაა შელესილი. 

სახლს ფიქლის ორფერდა სახურავი აქვს.

სოფ. დოჭუ. საქვაბე:

მდებარეობს სოფლის თავში, სამხრეთით. შენობა გეგმით სწორკუთხაა (6,2მ 8,3 მ), ნაგებია ფიქლით, მშრალად. შესასვლელი  სამხრეთი კედლის შუა ნაწილში აქვს. შესასვლელის წირთხლებში სამ-სამი ღრმულია. მათში ძელები იყო ჩამადრებული. აღმოსავლეთი და დასავლეთი კედლები ჩრდილოეთისკენ საფეხურებად მაღლდება. შენობას ჩრდილოეთი კედელი არა აქვს და მის ნაცვლად კლდეა გამოყენებული. 

სოფ. დოჭუ. ბაკურ ხომიკურიძის ციხე-სახლი:

დგას სოფლის ჩრდ.-აღმ. ნაწილში. განეკუთვნება გვიანდელ შუა საუკუნეებს. 
ციხე-სახლი ექვსსართულიანია, ზემოთ შევიწროებული, ნაგებია ფიქლით. წყობა მშრალია.

სოფ. დოჭუ. კოპალეს ხატი:

მდებარეობს სოფლის თავზე, სამხრეთით. ხატი ფიქლით მშრალად ნაშენი, ოთხკუთხა პრიზმის ფორმის ყრუკედლებიანი ნაგებობაა. გადახურულია ფიქლის მოზრდილი ფილებით ბრტყლად. შესასვლელი (ამოშენებულია) სამხრეთიდან ჰქონია. ნაგებობაში დროშებს ინახავდნენ, რომლებსაც შენობაში ათავსებდნენ, ან ამოჰქონდათ სახურავის მოხსნის საშუალებით. 

გარედან, ნაგებობის დასავლეთ კედელში ორი, ხოლო ჩრდილოეთ კედელში ერთი ჯოხია ჩამაგრებული, რომლებზეც, როგორც ჩანს შესაწირავად მოყვანილ საკლავს აბამდნენ.

სოფ. დოჭუ. მარიამწმინდის ხატი:

მდებარეობს სოფლის აღმოსავლეთით, მთის წვერზე. მრგვალი სვეტის ფორმის ყრუ ნაგებობაა (სიმ.1,2 მ),რომელსაც ზემოდან ადევს მოზრდილი ფიქალი.

სოფ. დოჭუ. ხახმატის ნიში:

მდებარეობს სოფლის  ცენტრალურ ნაწილში, პატარა შემაღლებაზე. სალოცავი ფიქალი ქვისგან მშრალად ნაგები, კონუსისებური მასიური ნაგებობაა დასავლეთის მხარეს, დაბლა დატანებული აქვს საკმაოდ ღრმა სასანთლე ნიში, რომლის ძირში და თავში წყობიდან გამოშვერილია თითო ბრტყელი სიპი დროშის ჩასამაგრებელი ნახვრეტით. ნიშის ზემოთ მცირე ჩაღრმავებაა. მსგავსი თითო შეღრმავებაა აღმ. და სამხრ. მხრიდანაც. ნაგებობა გადახურულია ბრტყელი სიპებით. სახურავზე მოზრდილი ზომის ხინჭრიკვაა დადგმული და ჯიხვის რქები აწყვია. 

კულტურული მემკვიდრეობის ძეგლად მოიაზრება ობიექტი, რომელიც კულტურის უძრავ ძეგლთა სიაშია აღნუსხული და „კულტურული მემკვიდრეობის შესახებ“ საქართველოს კანონის თანახმად, მასზე დასაშვებია მხოლოდ ძეგლზე ჩასატარებელი სამუშაოები;  

კულტურული მემკვიდრეობის ობიექტად მოიაზრება შენობა-ნაგებობა, რომელსაც აქვს ისტორიული თუ მხატვრულ-არქიტექტურული თვალსაზრისით ფასეული გარკვეული ნიშნები, რის გამოც საერთო ურბანული კონტექსტურობის მხრივ, ანგარიშგასაწევი და გასათვალისწინებელია მიმდებარე განაშენიანებაში მისი არსებობა.  
არამატერიალური მემკვიდრეობა
არამატერიალური კულტურული მემკვიდრეობის ცნება ახალი დამკვიდრებულია კულტურული მემკვიდრეობის დაცვის პრაქტიკაში, როგორც საქართველოში ასევე საერთაშორისო საზოგადოებაში. UNESCO-ს კონვენციის - „არამატერიალური კულტურული მემკვიდრეობის დაცვის შესახებ“ (2003) განმარტებით, არამატერიალური კულტურული მემკვიდრეობა მოიცავს: ენასა და ზეპირ ტრადიციებს; საშემსრულებლო ხელოვნებას; საზოგადოებრივ პრაქტიკებს (თამაშობა, დღეობა, დღესასწაული, კულინარია, ადათ-წესები, და სხვ.); გარესამყროსთან დაკავშირებულ გამოცდილებას (ხალხური მედიცინა, ბუნების მოვლენებთნ დაკავშირებული ადათ-წესები, შინაური ცხოველებისა და ფრინველების, ხილისა და ბოსტნეული ჯიშები და სხვ.); ტრადიციული ხელოსნობის დარგებსა და ტექნოლოგიებს. არამატერიალური კულტურული მემკვიდრეობას ხშირად „სულიერ მემკვიდრეობად“ მოიხსენიებენ. მის დაცვასა და განვითარებაზეა დამოკიდებული თემის კულტურული იდენტობის გამოკვეთა და განვითარება. საქართველოს არამატერიალური კულტურული მემკვიდრეობა ათასწლეულების მანძილზე ისტორიულად ჩამოყალიბდა და წარმოადგენს ეროვნული კულტურის უძველეს და მრავალფეროვან ნაწილს, რომელიც თავის მხრივ, მსოფლიო კულტურული მრავალფეროვნების განუყოფელი ნაწილია.
ქვემოთ მოცემულია იუნესკოს კონვენციით განსაზღვრული ტიპოლოგიის მიხედვით დაჯგუფებული ინფორმაცია წინასწარი შეფასების შედეგად ხეცურთას თემში იდენტიფიცირებული არამატერიალური მემკვიდრეობის ელემენტების შესახებ.  
საზოგადოებრივი გამოცდილება
ტრადიციული რიტუალები, რომლებიც წარმართული დღესასწაულების გაქრისტიანებულ ვარიანტს წარმოადგენენ. განსაკუთრებული აღნიშვნის ღირსია ათნიგენობები, რომელიც თუშეთის ყველა სოფელში აღინიშნება, და აღდგომიდან მეასე დღეს იწყება და ორი კვირის მანძილზე გრძელდება. ათნიგენობის მასპინძელია „შულტა“, სოფლის მიერ არჩეული ჯვარის ყმა. როგორც წესი, ათნიგენობის თანმხლები ასტრალური ღვთაების მაგიური რიტუალი ქორბეღელაა. ხუთი კაცი მხარ-მხარ გადახვეული დადგება წრედ და მათ მხრებზე სხვა ხუთი შეადგება. ყმაწვილებს წაღმა ტრიალით თავიანთი წრე - ქორბეღელა თავმოყრის ადგილიდან ჯვარის კარამდე (ხატამდე) მიაქვთ. აქაც სამჯერ შემოატრიალებენ და ქორბეღელას დაშლიან. ამას მოჰყვება პურობა, გასართობი თამაშობანი. ათნიგენობის დასასრული საშემოდგომო სამუშაოების, თიბვის, მოსავლის აღება- დაბინავების დაწყების ნიშანია. თუშური დღეობა ტრადიციული ლუდის გარეშე წარმოუდგენელია. დოჭუში აღინიშნება „მარიამწმინდაობაა“, 

მიცვალებულის სულის მოხსენიებასთან დაკავშირებული დღესასწაული „სულთაკრეფა“, (დიდმარხვის მეორე ხუთშაბათი) რომლის დროსაც დოჭუს ყველა კომლი სვე-ფორს შეკრებდა, რომლისგანაც ლუდი მზადდებოდა. კოდის ლოცვისას მამაკაცები ამ კოდის გარშემო ფერხულს ჩააბამდნენ და ჯვარულს მღეროდნენ. მათ კარატის ჯვარში ხატის დროშა ჰქონდათ: „დედალი“ და „მამალი“. აქედან პირველი მუდამ ხატში იყო, ხოლო მეორე სალაშქრო და მოგზაური დროშა იყო.  „სულთაკრეფას“ „მამალი“ დროშა უნდა წაებრძანებინათ გუდაანთაში, ისე, რომ სხვა სოფლებში არ შესულიყვნენ. ეს საღამომდე-მზის ჩასვლამდე უნდა მოესწროთ. იქ დროშას ხატის ნიშზე გამოჰკიდებდნენ. ხატში ილოცებდნენ, ხმიადებს მიიტანდნენ, დოჭუელებსაც დალოცავდნენ გუდაანელებთან ერთად. საღამოს კი მათ, ვინც დროშა მოაბრძანა, ჯარს გაუმართავდნენ. მეორე დღეს ჯარი დოჭუში იმართებოდა, ზაფხულში ათნიგენობებზე კი დოჭუში გუდაანთას დროშა მიდიოდა სტუმრად. 

8.2 პროექტით გათვალისწინებული ქმედებები
ჩვენი წინადადებაა, სოფელს, როგორც ძეგლს ჩაუტარდეს სარესტავრაციო სამუშაოები.
შენარჩუნებულ და აღდგენილ იქნას მათი თავდაპირველი მხატვრულ-არქიტექტურული გამომსახველობა. აუცილებელია მათი ფუქნციური ადაპტაცია;
9.კულტურული მემკვიდრეობის უძრავი ძეგლების დაცვის ზონები; 

სამართლებრივი აქტის მიხედვით, დოჭუში შემავალი ყველა შენობა ძეგლია, რადგან თვითონ სოფელი წარმოადგენს სოფელ-ძეგლს. 

9.1 არსებული მდგომარეობის აღწერა

სოფელი დოჭუ სამსართულიანი საცხოვრებელი სახლებით, ციხე-სახლებით გამოირჩევა. დოჭუ გაშენებულია კლდის ქიმზე. მას მწვერვალზე “ამოსულ” მეომართა სოფელსაც უწოდებენ. ამჟამად დოჭუში 47 ნაგებობაა.  აქედან უმეტესი ნაწილი საცხოვრებელი სახლია, ნაწილი ციხე-კოშკი, სალოცავი. 47 ნაგებობიდან 10 დანგრეულია და სრულიად აღსადგენია.
სოფელში განსაკუთრებული ნიშნებით გამორჩეულ შენობებს  აქვთ ფიზიკური დაცვის 50-მეტრიანი რადიუსის მქონე არეალი, და ასევე  აქვს ვიზუალური დაცვის 300-მეტრიანი რადიუსის მქონე არეალები.

9.2 პროექტით გათვალისწინებული ქმედებები
შენობების ფიზიკური და ვიზუალური დაცვის არეალები არ იცვლება, ვინაიდან არ იცვლება არსებული და სარეკომენდაციო ძეგლები.

9.2.1 ზოგადი დამცავი ზონირება.

პროექტის ფარგლებში სოფელი დოჭუს განაშენიანებულ ტერიტორიას მიენიჭება ისტორიული განაშენიანების დაცვის ზონა, ხოლო სოფლის ადმინისტრაციულ საზღვრებს, რომელიც მოიცავს სოფლის სამხრეთ ნაწილს, მიენიჭება ისტორიული ლანდშაფტის დაცვის ზონა.

                                      [image: image27.jpg]



10. სატრანსპორტო ინფრასტრუქტურა;

10.1 არსებული მდგომარეობის აღწერა
ძირითადი საგზაო ღერძიდან სოფელი დოჭუ მდებარეობს 1.5 კილომეტრის მოშორებით. სამანქანო გზა სოფლამდე არ მიდის. მხოლოდ საფეხმავლო ბილიკით შეგვიძლია სოფლამდე მისვლა, რომლის სიგრძეც დაახლოებით 250 მეტრია. სამანქანო ტრასიდან ადგილამდე, სადაც მანქანა ჩერდება, საკმაოდ ვიწრო გზა ჩადის და მისი სიგრძე 1.2 კმ-ია. სოფელში გადაადგილება მხოლოდ საცალფეხო ბილიკების საშუალებით არის შესაძლებელი.
ამჟამად დოჭუში საზოგადოებრივი სატრანსპორტო რეისები არ სრულდება.
დოჭუმდე და მთლიანად თუშეთამდე ტურისტისთვის მისვლა შესაძლებელია დაქირავებული „ტაქსებით“, რომლის ღირებულებაც მანქანის ტიპისა და მდგომარეობის მიუხედავად ერთ ადამიანზე ღირს 50 ლარი. 
10.2 პროექტით გათვალისწინებული ქმედებები

პირველ ეტაპზე უნდა მოწესრიგდეს ის გზა, რომელიც ძირითადი სამანქანო გზიდან იმ ადგილამდე მიდის, სადაც მანქანა ჩერდება. 
მოძრაობის უსაფრთხოების განსაკუთრებული ზომებია მისაღები ყველა ვიწრო ადგილში და უპირველესად, ქანობიან მონაკვეთებზე და მრუდებში, სადაც შესაძლებელია იყოს ავტომობილების არაკონტროლირებადი მოძრაობა, ან გზიდან გადასვლის საშიშროება.
გზებზე უსაფრთხოების პირობების უზრუნველსაყოფად, საგზაო ნიშნები და საგზაო მონიშვნა უნდა შესრულდეს „საგზაო მოძრაობის შესახებ“ საქართველოს კანონის შესაბამისობაში.

მეორე ეტაპზე მოეწყობა ავტოსადგომი 8-10 მანქანაზე- იმ ადგილასვე, სადაც დღეს ჩერდება მანქანა. იქვე მოეწყობა საზოგადოებრივი სან-კვანძი და ნაგვის შეგროვების პუნქტი.
დოჭუში და მთლიანად თუშეთში მოსახლეობის დარჩენა დამაგრებისათვის საჭიროა დაინიშნოს რეგულარული   სატრანსპორტო მარშრუტები, რომელიც მოემსახურება მოსახლეობას მთელი წლის განმავლობაში და ექნება როგორც სარტანსპორტო ასევე სოციალური ფუნქცია.

11. საინჟინრო ინფრასტრუქტურა;

11.1 არსებული მდგომარეობის აღწერა
კავშირგამბმულობა
· არის სატელიტური ინტერნეტი, საოჯახო სასტუმრო „კრუისკარ“-ში. 

· სოფლის ტერიტორიაზე  არის მობილური კავშირი.
ელექტროფიკაცია
· სოფელში ისევე როგორც მთელს თუშეთში არ არის ელექტრო მომარაგების მაგისტრალური ქსელი,
· არ არის ლოკალური ელექტრო ქსელი.
· არ არის სოფლის გარე განათების სისტემა.
წყალმომარაგება
· არ არის წყალგაყვანილობა, სახლებთან, სადაც მოსახლეობა ზაფხულობით ჩამოდის გამოყვანილია წყალი რბილი მილის საშუალებით. 
გაზიფიკაცია

· სოფელში ისევე როგორც მთელს თუშეთში არ არის გაზმომარაგების ქსელი
კანალიზაციის სისტემა
· სოფელში არ არსებობს კანალიზაციის ცენტრალიზირებული სისტემა და გამწმენდი ნაგებობა.  საპირფარეშოები მოწყობილია ეზოებში, ორმოები ხშირად საკმარისად  ღრმაც კი არ არის კდოვანი ნიადაგის გამო. რაც მოსახლეობის და ტურისტების მატებასთან ერთად გამოიწვევს სანიტარულ კატასტროფას.
მყარი ნარჩენების მართვა
· სოფელში საყოფაცხოვრებო და მყარი ნარჩენების გატანა-გადამუშავების სისტემა არ არსებობს. 

11.2 პროექტით გათვალისწინებული ქმედებები
დოჭუში და მთლიანად თუშეთში მოსახლეობის დარჩენა-დამაგრებისათვის საჭიროა გაკეთდეს შემდეგი საინჟინრო ნაგებობები და ქსელები. 

პრექტის ფარგლებში დოჭუში უნდა აშენდეს შემდეგი საინჟინრო ქსელები:

· კანალიზაციის ქსელი, გამწმენდი სისტემით.

· წყალმომარეგების სისტემა

· გარე განათბა

· ელექტროქსელი

· ძეგლების გარეგანი განათების პროექტი (რესტავრაციის პროექტის შემდგომ დამუშავდეს)

ჩამოთვლილი პროექტები დამუშავებულია პრინციპული სქემების დონეზე. პროექტები იხილეთ გ.რ.გ.-ს გრაფიკულ ნაწილში. ხოლო მათი ტექსტური ნაწილი თემატურ ბლოკში.

ასევე გასათვალისწინებელია, რომ საინჟინრო ნაგებობებმა და ქსელებმა არ დაამახინჯონ სოფლის იერსახე.
თუშეთში ისტორიულად ნალექების გადაყვანა ხდებოდა ზედაპირული მეთოდით აქედან გამომდინარე სანიაღვრე სისტემის მოწყობა არ არის მიზანშეწონილი რომ არ დაირღვეს ისტორიული იერსახე.

საინჟინრო ქსელების საერთო მითითებები და შენიშვნები:

ახმეტის მუნიციპალიტეტში ისტორიულ-კულტურულ ფასეულობებთან ურბანული პროცესების ჰარმონიზებისა და ისტორიულად ჩამოყალიბებულ კულტურულ ლანდშაფტთან თავსებადი განვითარების ხელშეწყობის მიზნით, პროექტირებისას გათვალისწინებული უნდა იყოს შემდეგი პირობები:

1. საინჟინრო ინფრასტრუქტურისთვის საჭირო შენობა ნაგებობების ვიზუალური მხარე შესაძლებლობის ფარგლებში უნდა დაპროექტდეს ტერიტორიის გამოყენების და განაშენიანების  რეგულირების  მაქსიმალური წესებით. მაგ: სათავე ნაგებობა შესაძლებელია დაიმალოს მიწაყრილით. ზედ დაითესოს გაზონი. შემოღობვა შიძლება მოხდეს  ადგილობრივი მასალით (თიხით ლესვა, ფიქალის მშრალი წყობა ან მისი იმიტაცია) სატრანსფორმატორო ჯიხური შეიძლება შეიფუთოს ლითონის ჟალუზებით  და შეიღებოს მუქი მწვანე ფერით.

2. მრიცხველის ჯიხურები დამონტაჟდეს შეძლებისდაგვარად მოფარებულ ადგილებში დამონტაჯდეს. როგორც მინიმუმი შეიძლება შეიღებოს შავი ფერის საღებავით(მაგ.ღობის შიგნით) შესაძლებელია ხის ყუთში მოთავსება.

3. ქსელები შეძლებისდაგვარად ჩაიდოს მიწაში და მოეწყოს საინჟინრო ქსელების გაერთიანებული ტრანშეები, რაც გულისხმომბს, წყალმომარაგების, გაზმომარაგების და ელ.მომარგების ერთიანი ან ერთმანეთთან კორდინებულ პროექტირება-მშენებლობის პროცესს.

მყარი ნარჩენების მართვა

სოფლის შესასვლეთან დაპროექტებულ ავტოსადგომის მიმდებარე ტერიტორიაზე გათვალისწინებულია 3 ნაგვის ურნა. 150 მოსახლეზე 1 ნაგვის ურნის ანგარიშით, რომლის გატანაც მოხდება 24 სთ-ში ერთხელ. სოფლის განაშენიანებულ ტერიტორიაზე ნაგვის მცირე ზომის ურნები შეიძლება განთავსდეს  საზოგადოებრივ სივრცეებში ისე რომ არ გამოირჩეოდეს თავისი მასალით და ფერით, რომ არ მოხდეს სოფლის ისტორულ-კულტურული იერსახის დამახინჯება.

შესაძლოა გამოცხადდეს კონკურსი ურნების დიზაინის თაობაზე.

ნაგვის ურნების დიზაინისადმი მოთხოვნები: 

· ნაგვის ურნები უნდა იყოს დაფიქსირებული რათა არ შეიცვალოს მათი დაგეგმილი ადგილმდებარეობა;

· ურნები უნდა იყოს გაუმჭვირვალე (არ უნდა იყოს გაკეთებული რკინის ბადით) სასურველია მათ ჰქონდეთ თავსახური. ყურადღება უნდა მიექცეს ნაგვის ურნის ღიობის ზომას (ის უნდა იყოს პრაქტიკული ნაგვის ჩასაყრელად). ურნები უნდა იხსნებოდეს გვერდიდან რათა მარტივად მოხვდეს ნაგვის პარკების ამოღება და ახლის განთავსება;

· მასალა უნდა იყოს გამძლე და მედეგი გრაფიტისადმი;

· ნაგვის ურნების დიზაინი თანხვედრრაში უნდა მოდიოდეს სხვა ქუჩის ელემენტებთან და ქუჩის იერსახესთან;

· ნაგვის ურნებს ესაჭიროება რეგულარუული შემოწმება, შეცვლა და შეკეთება. 

სამწუხაროს ამ ეტაპისთვის ვერ ხერხდება ნაგვის სეპარირება, მისი ტიპის მიხედვით. ჩვენი რეკომენდაციით დასამუშავებელია თუშეთის ნაგვის მენეჯმენტის დეტალური გეგმა. რის საფუძველზე შესაძლებელი იქნება ნაგვის სეპარირების დანერგვა.
12 გამწვანება და კეთილმოწყობა;

12.1 არსებული მდგომარეობის აღწერა
სოფელში არ არსებობს ხელოვნურად გამწვანებული, ან კეთილმოწყობილი სივრცეები. 
12.2 პროექტით გათვალისწინებული ქმედებები
განვითარების პროექტით დაგეგმილია ავტოსადგომის მოწყობა, ასევე ტურისტული ბილიკების ფილებით კეთილმოწყობა.

13. მიწათსარგებლობის სტრუქტურა, მახასიათებლები და ტენდენციები;

13.1 არსებული მდგომარეობის აღწერა
თუშეთში არასდროს ჩატარებულა მიწისა და ნაგებობების აღწერა, შეფასება, მათი ფუნქციურ, ტიპოლოგიური თუ სხვა რაიმე სახის ანალიზი, არ შეფასებულა მიწისა და მასთან დაკავშირებული ქონებრივი სიკეთეების სარგებლობის ფორმები (კერძო, საჯარო) და ტიპები, მათი რესურსი და გამოყენების დასაშვები სახეები; არ არის გამოვლენილი და აღწერილი სოფლებში მდგარი ნაგებობები და ნაფუძარები, არ არის შესწავლილი მათი ტიპი, არ არის დადგენილი მათი გამოყენების ნებადართული სახეობების ჩამონათვალი, არ არის დადგენილი მესაკუთრე, ქუჩათა ქსელი, არ არის გამოვლენილი კულტურული მემკვიდრეობა, არ არის შესწავლილი მხარის არქეოლოგიური პოტენციალი, სოფლების დონეზე არ არსებობს ნაგებობათა ფიზიკურ გარემოში იდენტიფიკაციის რაიმე ეფექტური შესაძლებლობა, არ არის აღწერილი, შესწავლილი და გამიჯნული კერძო და საჯარო მფლობელობა, გამონაკლისს წარმოადგენს მხოლოდ ცალკეული ნაგებობები, სადაც უკვე მოხდა საკუთრების უფლების აღიარება.

ცხადია, ზემოთ ჩამოთვლილი ინფორმაციის არარსებობის გამო თუშეთის, მათ შორის მისი დასახლებების საკადასტრო მონაცემები არაზუსტი და მწირია, იგი ვერ ქმნის თუშეთის მიწის, ნაგებობების, ბუნებრივი რესურსებისა და კულტურული მემკვიდრეობის მართვისა და მხარის სოციალურ-ეკონომიკური განვითარებისთვის აუცილებელ სრულფასოვან საფუძველს.

ნიადაგის საფარის დეგრადაცია დღეს თუშეთის მთავარგარემოსდაცვით პრობლემას წარმოადგენს. მძიმე ეროზიული პროცესები მრავალ ადგილას შეინიშნება. ზოგან კი ნიადაგის ფენა საერთოდ განადგურებულია. ეს ეხება სოფელ დოჭუსაც, რომელიც სამხრეთ კალთაზე მდებარეობს. ეროზია გამოწვეულია ჭარბი ძოვებით,  რასაც ადგილი აქვს მას შემდეგ, რაც მოისპო საძოვრების ტრადიციული ზონირება და საძოვართბრუნვა. ტრადიციული მეურნეობის მოსპობამ გამოიწვია ტრადიციული ცხოვრების წესის შეცვლა. თუშებმა და მათ შორის დოჭუელებმაც ხელი აიღეს ხვნა თესვაზე და მთლიანად მომთაბარე ცხოვრების ნირზე გადავიდნენ.   

არსებული წითელი ხაზები არის რეგისტრირებული შეცდომით. აცდენილია როგორც მათი კოორდინატები, ასევე განლაგების კუთხე.
13.2 პროექტით გათვალისწინებული ქმედებები.

მოქმედი სტანდარტი, რომელიც დადგენილია დასახლებათა სივრცით-ტერიტორიული დაგეგმვისთვის, არ პასუხობს იმ რეალიებს, რომლებიც ახასიათებს საქართველოს მაღალმთიან   სოფლებს, მათ შორის თუშეთში.

თუშეთის პირობებში, დასახლებათა ტერიტორიის მცირე ზომებიდან გამომდინარე, მოსაგვარებელი სივრცით-ტერიტორიული საკითხების ნომენკლატურა და გადაწყვეტილების ხასიათი ვერ შეესაბამება მიწათსარგებლობის გენერალური გეგმის და განაშენიანების რეგულირების გეგმის შესაძლებლობებს. აქედან გამომდინარე, დამუშავდა ისეთი ინტეგრირებული გეგმარებითი დოკუმენტი, რომელიც შეითავსებს მიწათსარგებლობის გენერალური გეგმის და განაშენიანების რეგულირების გეგმის მოთხოვნებს. 
შექმნილი სიტუაციიდან გამომდინარე, მიზანშეწონილია თუშეთისთვის დადგინდეს სივრცითი რეგულირების განსაკუთრებული სტანდარტი, რის შესაძლებლობასაც იძლევა მოქმედი კანონმდებლობა. 

ასეთ შემთხვევაში შეთავსებული გეგმის ფარგლებში მუშავდება დოკუმენტი, რომელიც წარმოდგენილი იქნება უფლებრივი ზონირების დამოუკიდებელი სავალდებულო რუკების  სახით, სადაც დაცული, ჩამოყალიბებული განაშენიანებით განპირობებული  ზონის სახეობაში აკრძალული იქნება ცვლილებების შეტანა და როგორც აუცილებლად შესასრულებელი, იმოქმედებს „ისტორიულ-კულტურული საყრდენი გეგმით“ დადგენილი ტერიტორიების გამოყენების სახეობისა და სამშენებლო განვითარების პარამეტრები.

დოჭუში საჭიროა დაინერგოს საქართველოს კანონმდებლობთ გათვალისწინებული და აპრობირებული მიწათსარგებლობის სტრუქტურა და წესები, თუშური და კერძოდ დოჭუს თავისებურების გათვალისწინებით. 

სოფელ დოჭუს სივრცით-გეგმარებითი განვითარება დაიგეგმა შემდეგი ფუნქციური ზონების გამოყენებით:
· სასოფლო-სამეურნეო ზონა 1 (სოფზ1)
· ლანდშაფტურ-სარეკრეაციო ზონა' – (ლსზ')

· სატრანსპორტო ზონა 1 (ტზ-1) 

· საცხოვრებელი ზონა 2 (სზ 2) 

· სარეკრეაციო ზონა 1 (რზ-1) 
	
	ფუნქციური ზონების ფართები
	

	#
	ზონის დასახელება
	ფართობი

	
	
	

	
	მთლიანი სოფლის ფართი
	4 721303 მ2

472 ჰა

	1
	ლანდშაფტურ-სარეკრეაციო ზონა (ლსზ’)
	4 636198 მ2

	2
	სარეკრეაციო ზონა 1 (რზ-1)
	41 529 მ2

	3
	სატრანსპორტო ზონა 1 (ტზ-1)
	32 331 მ2

	4
	სასოფლო-სამეურნეო ზონა 1 (სოფზ-1)
	1 566 მ2

	5
	საცხოვრებელი ზონა 2 (სზ-2)
	9 679 მ2


	
	დეტალური დაგეგმარების არეალში მოქცეული ფუნქციური ზონების ფართები
	

	#
	ზონის დასახელება
	ფართობი

	
	
	

	
	ფუნქციური ზონების ჯამი
	67761 მ2

6.7 ჰა

	1
	ლანდშაფტურ-სარეკრეაციო ზონა (ლსზ’)
	31 2608 მ2

	2
	სარეკრეაციო ზონა 1 (რზ-1)
	24 100 მ2

	3
	სატრანსპორტო ზონა 1 (ტზ-1)
	1156 მ2

	4
	სასოფლო-სამეურნეო ზონა 1 (სოფზ-1)
	1 566 მ2

	5
	საცხოვრებელი ზონა 2 (სზ-2)
	9 679 მ2


სოფლის სტრუქტურული განვითარება უნდა განხორციელდეს არსებული განაშენიანების ფარგლებში. რაც მოიცავს განაშენიანების ინტენსიური განვითარების შემდეგ ძირითად საკითხებს:

1. კულტურული მემკვიდრეობის უძრავი ძეგლების აღდგენა-რესტავრაცია, მათი ფუნქციის განსაზღვრა.

2. განაშენიანებაში არსებული დეგრადირებული შენობების რეკონსტრუქცია-ადაპტირება. 

3. განაშენიანებაში არსებული ნასახლარების/ნანგრევების და სხვა თავისუფალი სივრცეების ათვისება სადაც პროექტით დასაშვებია შენობის განთავსება - მათი აღდგენის ან  ახალი მშენებლობის განხორციელების მიმართულებით. 

იხ. (ფურცელი #22;#23)
გარდა ამისა სოფლის ტერიტორიაზე გამოყოფილია კულტურული მემკვიდრეობის დამცავი ზონები.
გეგმარების შემზღუდავი ზონები-გარემოს დაცვის ზონა (გდზ-3)
დაცული და სპეციალური კონსერვაციული მნიშვნელობის ტერიტორიები და მათი ქვეზონები:

· ეროვნული პარკი:

· ტრადიციული გამოყენების ზონა

· სახელმწიფო ნაკრძალი

· დაცული ლანდშაფტი:

· ტრადიციული გამოყენების ზონა

· ისტორიულ კულტურილი ზონა

· სატყეო უბანი

ჩამოთვლილი ფუნქციური ზონების კონკრეტული განმარტებები და მათში არსებული შეზღუდვები იხილეთ „სოფ. დოჭუს ტერიტორიების და განაშენიანების რეგულირების წესებში“ . 
14. არსებული მდგომარეობის სივრცით–გეგმარებითი ანალიზი;

ზოგადად თუშეთი და კერძოდ დოჭუ შენდებოდა და ვითარდებოდა ერთიანი დაგეგმილი გეგმის გარეშე (გამონაკლისს წარმოადგენს ისტორიულად სოფელ ომალოს „ბოსლები“ ამჟამად ქვემო ომალო. რომელიც საბჭოთა კავშირის დროს გაფართოვდა და იქცა თუშეთის ადმინისტრაციულ ცენტრად.) მნიშვნელოვნია ამ ერთი შეხედვით ქაოსურ განაშენიანებაში შიდა კავშირების და ლოგიკის დანახვა, რადგან თითქოს ქაოსური განაშენიანება წარმოადგენს თუშეთის სოფლების უნიკალურობის და მიმზიდველობის ძირითად ღერძს. 

თუშეთის არქიტექტურის ისტორია პირობითად შეიძლება დაიყოს სამ ძირითად ეპოქად:

· არქაული დროიდან XX-ე საუკუნის 20-იან წლებამდე.

· XX-ე საუკუნის 20-იანი 40-იანი წლები.

· მეორე მსოფლიო ომის შემდგომი პერიოდი. რომელშიც გამოსაყოფია რამოდენიმე ქვე ეპოქა.

პირველი ეპოქისთვის დამახასიათებელია საბრძოლო სათავდაცვო კოშკები და ციხე-სახლები, რომლებიც ხშირად ქმნიან მჭიდროდ შეკრულ და გამაგრებულ სოფელს. ეს ეპოქაა სწორედ სოფელი დოჭუს დამახასიათებელი. დოჭუს შემთხვევაში შენობების ორიენტაცია და სიმაღლე თითქმის ერთნაირია, ამიტომ არის სოფელი ასეთი კულტურული ღირებულების, მისი სიძველიდან, უნიკალურობიდან, ავთენტურობიდან გამომდინარე. თუშეთის სოფლების მშენებლობისას არ იყო წითელი ხაზების და კოეფიციენტების ცნება. ამჟამად დადგენილია სოფლის განაშენიანების საზღვარი. 

განაშენიანების ძირითადი პრინციპებია:

· შენობების მჭიდრო განლაგება.

· შენობათაშორის უნიკალური პატარა ეზო/სივრცეების მოწყობა.

· ეს ეზო/სივრცეები საერთო საზოგადოებრივი სტრუქტურის ნაწილია.

· შენობების ერთგვარი ტერასული განლაგება. თითოეული დონე განლაგებული ერთი იზოგიფსის გასწვრივ. (ხშირ შემთხვევაში ეს რთული შესამჩნევია რადგან შენობების სხვადასხვა სიმაღლის გამო ტერასულობა იკარგება.)

· ამასთანავე თუშური სოფელი ინარჩუნებს ერთგვარ სპონტანურობას და ქაოსურობას.

15. ძლიერი და სუსტი მხარეების, შესაძლებლობებისა და საფრთხეების (SWOT) ანალიზი;

15.1 STRENGTHS ძლიერი მხარეები
· მდებარეობა

· მატერიალური და არამატერიალური ისტორიულ-კულტურული მემკვიდრეობა;

· უნიკალური არქიტექტურა;

· ჩამოყალიბებული ისტორიულ-კულტურული ლანდშაფტი;

· სუფთა ეკოლოგიური გარემო;

· სოფლის სტატუსი, როგორც კულტურული მემკვიდრეობის ძეგლი;

15.2 WEAKNESSES სუსტი მხარეები

· მიგრაციის მაღალი მაჩვენებელი (ზაფხულის პერიოდშიც);

· განუვითარებელი ტურისტული ინფრასტრუქტურა;

· საყოფაცხოვრებო ნარჩენების არაეფექტური სისტემა;

· კომუნიკაციების (წყალი,კანალიზაცია, გაზმომარაგება, დენი) არ ქონა;

· წინასწარი შეტყობინების და ზიანის შემცირების სისტემის არარსებობა (ბუნებრივი კატაკლიზმები და საგანგებო სიტუაციები);
· ავტოსადგომების არარსებობა;
· შიდა და გარე სატრანსპორტო სისტემის არარსებობა;

· საზოგადოებრივი ტრანსპორტის არარსებობა;

· განუვითარებელი საზოგადოებრივი სივრცეები;

· კომუნიკაციების (კანალიზაცია, გაზმომარაგება, დენი) არ ქონა;

· საინჟინრო-ტექნიკური ინფრასტრუქტურის ხარვეზები და გაუმართაობა, ელექტროენერგიის უკმარისობა;

· მონოფუნქციურად განვითარება (ტურიზმზე ორიენტაცია);

· ტურისტული მომსახურების და ინფრასტრუქტურის დაბალი დონე, სტანდარტების არარსებობა;

· ტურისტულად მიმზიდველ ადგილებში რთული მიღწევადობა; 
15.3 OPPORTUNITIES  შესაძლებლობები

· ნატურალური და ეკოლოგიური პროდუქციის ფართო წარმოება და ექსპორტი; 

· ხალხური რეწვის, სუვენირების წარმოების განვითარება;

· მატყლის გადამუშავება;
· სასტუმროების ქსელის სწრაფი განვითარების ტენდენცია;

15.4 THREATS საფრთხეები

· სოფლის დაცარიელება ზაფხულის პერიოდშიც (გზის არარსებობის და რთული მიღწევადობის გამო);

· საყოფაცხოვრებო ნარჩენებით დაბინძურების შედეგად ეკოლოგიური მდგომარეობის გაუარესება (წყალი, ნიადაგი);
· იაფფასიანი ტურიზმის არასისტემური განვითარება;

· სოფლების მონოფუნქციური განვითრება;

· არქიტექტურული და ქალაქთმშენებლობითი მემკვიდრეობის განადგურება;

· ადგილობრივი დიალექტის და ფოლკლორის შესაძლო დეგრადაცია ან გაქრობა; 

· ტრადიციული ყოფის გაქრობის საფრთხე;

16. არსებული და სამომავლო მისია/ფუნქცია;

16.1 არსებული მდგომარეობის აღწერა

სოფელი ამჟამად გამოიიყენება ძირითადად საცხოვრებელი ფუნქციით. ცხოვრების პერიოდი მაისის ბოლო-ოქტომბრის შუა რიცხვებია. 
16.2 პროექტით გათვალისწინებული მიზანი/ფუნქცია
სოფელ დოჭუს ადგილმდებარობიდან გამომდინარე, სოფლის სამომავლო ფუნქცია გახდება:

· სოფლის და მთლიანად არეალის ფუნქცია იქნება მიიღოს და ადგილობრივი პროდუქციით გაუმასპინძლდეს შემოსულ ვიზიტორებს.

· შეინარჩუნოს ტურისტებისთვის მიმზიდველი (უნიკალური) მასშტაბი და სახე.
· ტრადიციული დასახლებების დამახასიათებელი ნიშნების შენარჩუნება და უნიკალური კულტურული მემკვიდრეობის დაცვა;
17. განვითარების რეკომენდაციები, წინადადებები;
სოფლისთვის მნიშვნელოვანია მისი სამიწათმოქმედო დანიშნულებით გამოყენების ხელშეწყობა, რაც აუცილებელია სოფლის ყოფა-ცხოვრების ყაიდის შენარჩუნებისთვის. ეს ასევე არის ადგილობრივი ეთნო-კულტურული და სოციალური ცხოვრების შემადგენელი ნაწილი, რასაც სჭირდება დაცვა და მოფრთხილება. აგრარული დანიშნულების მიწების არსებობა საციცოხლოა როგორც ადგილობრივი თემისათვის, ასევე თუშეთის რეგიონში მზარდი ტურიზმისთვის. ადგილობრივად წარმოებული სასოფლო-სამეურნეო პროდუქტების წარმოება მოეხმარება რეგიონის სოციალ-ეკონომიკურ ფონის, ისევე როგორც ტურიზმის სფეროს გაუმჯობესებას. ეს შეამცირებს რეგიონში შემოსატანი პროდუქტების მოცულობას, დაასაქმებს ადგილობრივ მოსახლეობას, ხელს შეუწყობს ისტორიული მიწათმოქმედების სფეროს შენარჩუნებას. ადგილობრივი პროდუქტი მიმზიდველია ტურიზმისათვის. 

სოფლისთვის დადგენილ საზღვრებს მომავალში არ უნდა გასცდეს განაშენიანება. ეს საზღვრები ემყარება ისტორიულად ჩამოყალიბებული სოფლის განაშენიანების კონტურებს. საზღვრები გავლებულია სოფლების პერიმეტრზე და განაპირას არსებულ შენობებსა და სახლებზე, ან იმ ნაკვეთებზე რომლებზეც ისინი დგას. საზღვრების გავლებისას გათვალისწინებულია ასევე კულტურული მემკვიდრეობის კუთხით დასაცავი ხედები ღირებულ ნაგებობებსა და ბუნებრივ ლანდშაფტზე, რათა ხელი არ შეეშალოს მათ სრულყოფილ ვიზუალურ აღქმას.  
სოფლის განაშენიანება უნდა გამჭიდროვდეს გონივრულ ზღვრამდე მხოლოდ განაშენიანების დადგენილი საზღვრების შიგნით. ამ დროს თვალთახედვაში მისაღებია  სოფლისათვის დამახასიათებელი შენობათა სიმჭიდროვე. ამასთანავე, განაშენიანების რეგულირებისათვის გასათვალისწინებელია საქართველოს კანონმდებლობა.  
უნიკალური ლანდშაფტური, ისტორიულ-კულტურული, ბუნებრივ-კლიმატური, ტრადიციული გარემოებებიდან გამომდინარე, დოჭუს  განაშნიანების ხასიათისა და შენობის ტიპის  დამუშავებისას გამოიკვეთა ძირითადი მიდგომა და პრიორიტეტები:

· კულტურული მემკვიდრეობის მაქსიმალური შენარჩუნების ფონზე (კონსერვაცია, რესტავრაცია, ადაპტაცია...), განსაზღვრულ ზონებში ახალი ნაგებობისა და განაშენიანების პროექტირებისას დაცული უნდა იყოს ჩამოყალიბებული არქიტექტურული ქსოვილის შესაბამისი მასშტაბი, რიტმი და სიმკვრივე;
· ასევე  მაქსიმალურად  უნდა გამოვიყენოთ ადგილობრივი, ტრადიციული სამშენებლო მასალები: (ქვა, ფიქალი), ნატურალური ხის მასალა   (შეფიცვრა, კოჭი, მორი, ყავარი...);
· სოფლის განვითარებისთვის საჭიროა ერთიანი ხედვა დოჭუელების მხრიდან და შეთანხმება ისეთ საკითხებზე, როგორიც არის ადგილობრივი არქიტექტურის შენარჩუნება და მკაცრი დაცვა;
· ნაგებობების აღდგენა, რომელიც დანგრეულია;
· სასტუმრო სახლების მოწყობა;
·  ტრადიციული სამეურნეო დარგების განვითარება;
· დოჭუს განვითარებისთვის შეიძლება ერთი ან რამდენიმე სახლის სასტუმროდ გამოყენება და ამაში მთელი სოფლის ჩართვა;
· ხალხური შემოქმედებისა და ტრადიციული რეწვის წახალისება, ადგილობრივი მოსახლეობის სოციალური მდგომარეობის გაუმჯობესების მიზნით და დამატებითი შემოსავლიების გენერირება;
18.სამოქმედო გეგმა (ეტაპები);

18.1 პირველი ეტაპი

· ელემენტარული პირობის შექმნა სოფელ დოჭუმდე ნორმალური სატრანსპორტო კავშირის შექმნისთვის;
· ძეგლების ინვენტარიზაცია და რეაბილიტაციის კონცეფცია; 

· სოფლის შიდა გზების და ქუჩების მოკირწყვლა;

· წყალმომარეგების სისტემის მონტაჟი, პერსპექტიული განვითარების გათვალისწინებით; 
· კანალიზაციის ქსელის და გამწმენდი სისტემის მონტაჟი, პერსპექტიული განვითარების გათვალისწინებით;
· ელექტროქსელის მონტაჟი;
· მყარი და საყოფაცხოვრებო  ნარჩენების გატანის სისტემის ამოქმედება;

· რეგისტრირებული მიწის ნაკვეთების საკადასტრო კონტურის მოწესრიგება.

· სოფელთან საპროექტო საზოგადოებრივი პარკინგის და სანკვანძის მოწყობა. 
· გეოსაფრთხეების კონტრღონისძიებისთვის სასურველია პრევენციული ღონისძიებების გატარება, როგორიცაა: ძოვების და სამეურნეო საქმიანობის რეგულირება, ბუნებრივი გამწვანების ხელშეწყობა, დრენაჟი და ჩამონადენი ნაკადების მართვა. ამასთან ერთად სასურველია გეოდინამიკური საფრთხეების პერიოდული მონიტორინგი.
18.2 მეორე ეტაპი
· ძეგლების და ფონური შენობების რეკონსტრუქცია; 

· შენობების თბოსაიზოლაციო მასალით აღჭურვა;

· ძეგლების რესტავრაცია;

· სოფლის ქუჩების და ბილიკების გარე განათების მონტაჟი;

· რეგულარული საზოგადოებრივი ტრანსპორტის ამოქმედება;

18.3 მესამე ეტაპი
· ინტერნეტ დაფარვის გაზრდა / ხარისხის გაუმჯობესება;
· გაზგაყვანილობის რკალური ქსელის მონტაჟი;

· სოციალური ინფრასტრუქტურის ობიექტების მშენებლობა.

19. განაშენიანების რეგულირების გეგმის ეფექტიანობის შეფასება;

წინამდებარე განაშენიანების რეგულირების გეგმა წარმოადგენს სოფ. დოჭუს ეკონომიკური გამოცოცხლების რეალური, მდგრადი და ადგილობრივ კულტურულ ლანდშაფტთან თავსებადი შესაძლებლობების რეალიზების შემთხვევაში საკმარისი და აუცილებელი განაშენიანების მარეგლამენტირებელ დოკუმენტს, რომელიც ხელს შეუწყობს მთავრობასა (ადგილობრივი და ცენტრალური) და ადგილობრივ მოსახლეობას შორის ორმხრივად მიმზიდველი და მომგებიანი საქმიანობის დაწყებაზე მოლაპარაკებას; ამ გეგმისა და შესაბამისად მასზე მორგებული არსებითი, საგნობრივი და გაზომვადი შეთანხმების მიზანია ადგილობრივი და ეროვნული დონის მატერიალური დოვლათის შექმნა, ადგილობრივი ავთენტური მოსახლეობის ადგილზე დაბრუნება, დასაქმება და განვითარება, ადგილობრივი პროდუქციის წარმოებისა და ტურიზმის განვითარების ხელშეწყობის, მდგრადი ეკონომიკის შექმნისა და თუშური კულტურის პოპულარიზაციის მიზნით.

სოფ. დოჭუს შესაძლო სივრცით-ფუნქციური განვითარების სარეკომენდაციო ხედვა წარმოდგენილია შემდეგი ცხრილის სახით:

	0
	0
	0
	0
	0

	საკვები ობიექტი
	0
	1
	0
	0
	1

	სურსათი მაღაზია
	0
	0
	0
	0
	0

	ინვენტ. გაქირავება
	0
	1
	0
	0
	1

	სასუვენ-სალონი
	0
	1
	0
	0
	1

	ტრანსპორტი /დღე
	0
	1
	0
	 
	 


20. განაშენიანების რეგულირების გეგმის განხორციელების ეტაპები და რიგითობა.

განაშენიანების რეგულირების ეტაპები ძირიტადად პარალელურია, მაგრამ ამადროულად გამოკვეთილია ძირითად ქმედებათა პრიორიტეტებიც, რაც წარმოდგენილია შესაბამისი ცხრილის სახით:

	ეტაპობრივი ქმედებები
	2-5 წელი

	
	I ეტაპი
	II  ეტაპი
	III ეტაპი

	უსაფრთხოების თვალსაზრისით გადაუდებელი საინჟინრო-

ინფრასტრუქტურის განვითარება
	
	
	

	მაგისტრალური საინჟინრო ინფრასტრუქტურისა და კომუნალური
მომსახურების განვითარება
	
	
	

	უძრავი ძეგლების რეაბილიტაცია
	
	
	

	საცხოვრებელი ფონდის გაუმჯობესებისა და ბიზნესის განვითარების პროცესის ხელშეწყობა
	
	
	


21. საინჟინრო ნაწილი (განმარტებითი ბარათი)

21.1. წყალმომარაგების სისტემა
სოფელ   დოჭუს განვითარების პროექტი ითვალისწინებს   მთელი დასახლების სასმელი წყლით მომარაგების საკითხს, რისთვისაც აუცილებელია განისაზღვროს სასმელი წყლის ის რაოდენობა და ხარისხი, რომელიც დააკმაყოფილებს   დასახლებას სრული დატვირთვის პერიოდშიც კი. 

სავარაუდოდ, ახალი ცენტრალური ქსელის სათავე ნაგებობა მოეწყობა უახლოეს მდინარესთან, საიდანაც წყალი თვითდინებით მიეწოდება 150 მ3 მოცულობის რეზერვუარში. რეზერვუარი მოეწყობა ზღვის დონიდან 2175 მ. სიმაღლეზე, საიდანაც წყალი თვითდენით მიეწოდება სოფელს. 

საქართველოს კანონის -„წყლის   შესახებ “- მიხედვით, წყალს, რომელსაც იყენებენ სასმელად, საყოფაცხოვრებო დანიშნულებით წყალმომარაგებისათვის, სამკურნალოდ და საკურორტო საჭიროებისათვის, უნდა გააჩნდეს სანიტარიული დაცვის ზონები. არსებობს სანიტარული ზონის სამი სარტყელი. პირველი სარტყელი, რომელსაც მკაცრი რეჟიმის ზონა ეწოდება, მოიცავს იმ ტერიტორიას სადაც მდებარეობს წყალმომარაგების წყლის ობიექტი. პირველ სარტყელში აკრძალულია:

იმ პირთა ცხოვრება და დროებით ყოფნა, რომლებიც უშუალოდ არ არიან დაკავშირებულნი წყალსადენის ნაგებობების მომსახურებასთან, გარდა იმ პირებისა, რომლებიც, წყალსადენის ტექნიკური საჭიროებიდან გამომდინარე, ჩარიცხულნი არიან მომსახურე პერსონალის საშტატო განრიგში და საქართველოს კანონმდებლობით განსაზღვრული პირების გარდა;

ნებისმიერი მშენებლობა, გარდა წყალსადენის ნაგებობებისა; ნებისმიერი დანიშნულების საცხოვრებელი და ადმინისტრაციული შენობების განთავსება; ინერტული მასალის მოპოვება; მილსადენის გაყვანა (გარდა წყალსადენის მომსახურებისათვის აუცილებელი ნაგებობისა); ჩამდინარე წყლების ჩაშვება, ბანაობა, პირუტყვის ძოვება და დარწყულება, რეცხვა, თევზჭერა, შხამქიმიკატების გამოყენება მცენარეთა დაცვის მიზნით;

მეორე სარტყელი მოიცავს იმ ტერიტორიას, რომელიც უშუალოდ ესაზღვრება წყალმომარაგების წყლის ობიექტებს და მათ შენაკადებს, ამ სარტყელში აკრძალულია:

ტერიტორიის ან წყლის ობიექტების ისეთი გამოყენება, რომელსაც შეუძლია გამოიწვიოს წყლის ხარისხობრივი ან რაოდენობრივი გაუარესება;

მშენებლობა, მცენარეული საფრის მოსპობა, სარკინიგზო და საავტომობილო გზების გაყვანა, მიწის უბნების სასოფლო-სამეურნეო დანიშნულებით გამოყენება. ამ სარტყელში სპორტულ-გამაჯანსაღებელი ღონისძიებები დაიშვება მხოლოდ საქართველოს კანონმდებლობით განსაზღვრული ორგანოების გადაწყვეტილებით.

მესამე სარტყელი მოიცავს მეორე სარტყლის მოსაზღვრე ტერიტორიას, რომლის არასასურველმა მდგომარეობამ შეიძლება გამოიწვიოს წყლის ქიმიური გაბინძურება.

სოფლის წყალმომარაგების მუშაობისთვის გათვალისწინებულია რგოლური სისტემა.  წყალი მიეწოდება   პოლიეთილენის მილსადენით - d=110 მმ.  ასევე გათვალისწინებულია ხანძარქრობის მარაგი - ერთეული ხანძრის შემთხვევაში 5 ლ/წმ-ში. სასმელი წყლის რეზერვუარში გათვალისწინებულია სახანძრო წყლის ხელუხლებელი მარაგი - 54 მ3
ვინაიდან ხდება მდინარის გადაკვეთა ორ ადგილას,  წყალსადენის მილი ჩაიდოს გარსაცმში, დიამეტრით 300 მმ-ფსკერის ქვეშ ერთი მეტრის სიღრმეზე.
სასმელი წყლის მოთხოვნილების დეტალური ანგარიში, მაქსიმალური დატვირთვისთვის,  წარმოდგენილია მომდევნო პარაგრაფში.
სასმელი წყლის მოთხოვნილების ანგარიში
სოფელი   დოჭუ
მოსახლეობის  რაოდენობა აღნიშნულ  სოფელში არის:

456 მცხოვრები

წყალმოთხოვნილების ანგარიში

	№
	დასახელება
	განზომილება
	რაოდენობა
	წყლისნორმადღ/ღ საშ
	წყლისხარჯიმ3/დღ/ღ

	1
	მოსახლეობა
	კაცი
	456
	140
	63.84

	2
	
	
	
	
	

	
	ჯამი
	63.84


საშუალო დღე-ღამურიხარჯისოფლისათვისარის63.84 მ3/დღ

მაქსიმალურიდღე-ღამური ხარჯი შეადგენს Q დღ/ღ = K დღ/ღ/მაქ • Q დღ/ღ
მინიმალური დღეღამური ხარჯი შეადგენს Q მინ/დღ/ღ = K მინ/დღ/ღ • Q საშ/დღ/ღ

სადაც K დღ/ღ/მაქ = 1.1 - 1.3 ვიღებთ   K=1.2
K დღ/ღ/მინ = 0.7 – 0.9 ვიღებთ K=0.8

Q მაქ/დღ/ღ = K დღ/ღ/მაქ • Q საშ/დღ/ღ = 1.2 •63.84 = 76.61 მ3/დღ/ღ
Q მინ/დღ/ღ = K დღ/ღ/მინ • Q საშ/დღ/ღ = 0.80 • 63.86 = 51.07 მ3/დღ/ღ

წყლის  საათურიხარჯიწყლის qმ3/სთიქნება

q სთმაქ= K 4 მაქ • Q დღ/ღ/მაქ/24

q სთმინ= K 4 მინ • Q დღ/ღ/მინ/24
K 4 მაქ= αმაქ • β მაქ

K 4 მინ= αმინ • β მინ
თანახმად   ცხრილისა  N2СниП2.04.02-84*სა

სადაც αმაქ,დამინ კოეფიციენტები,  ითვალისწინებს შენობების კეთილმოწყობას 

αმაქ = 1.2 ÷ 1.4 ვიღებთ 1.3

αმინ = 0.4 ÷ 0.6 ვიღებთ 0.5

β კოეფიციენტი, რომელიც ითვალისწინებს მოსახლეობის რაოდენობას

βმაქ = 2.5 

βმინ = 0.05

აქედან გამომდინარე, K 4 მაქ= αმაქ • β მაქ = 1,3 • 2.5 = 32.5

K 4 მინ= αმინ • β მინ = 0.5 • 0.05 = 0.025

q სთმაქ= K 4 მაქ • Q დღ/ღ/მაქ/24 =3. 25 • 76.61 / 24 = 10.37 მ3/სთ

q სთმინ= K 4 მინ • Q დღ/ღ/მინ/24 = 0.025 •51.07 / 24 = 0.0531 მ3/სთ

 სოფლისთვის წამური ხარჯი შეადგენს

g[image: image29.png]Ex1000

2.88¢/f4




ვინაიდან თითოეული ტრასსა დაცილებულია ერთმანეთისაგან საკმაო მანძილებით თითოეული ტრასაზე არის სახანძრო ჰიდრანტები  q წ/ლ ხარჯს უნდა დაემატოს  თითო სახანძრო ჰიდრანტისთვის  საჭირო  წყლის ხარჯი, რაც  შეადგენს  5 ლ/წმ  .             

21.2. კანალიზაციის სისტემა
სოფელ  დოჭუს ტერიტორია არის  განთავსებული  მდინარის  ორივე  ნაპირზე ცალმხრივი ქანობით. ის იშლება ამაღლებულ ადგილიდან მდინარის მიმართულებით, შესაბამისად კანალიზირებისთვის გათვალისწინებულია 4 გამწმენდი ნაგებობის მოწყობა, რომლებიც განთავსებული იქნება ტერიტორიის დაბალ წერტილებში. გამწმენდი ნაგებობებისთვის შერჩეულ ტერიტორიებზე განთავსდება 2x20მ3/დღ-ღ, 2x12მ3/დღ-ღ  წარმადობის გამწმენდები. რადგან  სოფელში  ზამთრის  პერიოდში  რჩება  მოსახლეობის  მცირე  რაოდენობა ,  ამ  პერიოდში  ჩართული  იქნება  ორი  გამწმენდი  დანადგარი  მოცულობით  12მ3/დღღ-ში.

 კანალიზაციის ქსელისთვის გათვალისწინებულია პოლიეთილენის მილები დიამეტრით 150-მმ. ჭებს შორის მანძილი 150 მმ. მილისთვის - 35მ-ს. გაწმენდილი   წყლების ჩადინება მოხდება უახლოეს მდინარეში.

უნდა აღინიშნოს, რომ თითოეულ გამწმენდი ნაგებობის მოცულობა გათვლილია სოფელში მცხოვრებლის და ტურისტების  რაოდენობის გათვალისწინებით, თუმცა თითოეულ გამწმენდს შეუძლია გაწმინდოს თავისი მოცულობის  ±25% კანალიზაციის ნარჩენი. . 

გამწმენდი ნაგებობების განთავსების ადგილები ჰიფსომეტრულად  შერჩეულია ისე, რომ არ საჭიროებდეს დამატებით სატუმბის მოწყობას. იმ შემთხვევაში, თუ ახალი საცხოვრებელი გაშენდება გამწმენდ ნაგებობაზე დაბლა, საჭირო გახდება სატუმბის მოწყობა. 

სქემაზე  წარმოდგენილია სოფელ  დოჭუს ტერიტორიაზე მოსაწყობი გამწმენდი ნაგებობები და კანალიზაციის ქსელი. 

წყალსადენის  და  კანალიზაციის  ქსელების  სამშენებლო  ღირებულება  ლარში:

წყალსადენის  ქსელი-180000

რეზერვუარი-87000

კანალიზაციის  ქსელი-128332

კანალიზაციის  გამწმენდი  ნაგებობები-309084

ჯამი=704416

21.3.  ელექტრომომარაგება (გარე საკაბელო ქსელი / გარე განათება)

       სოფელ დოჭუს ელ.მომარაგებისა და გარე განათების ტექნიკური პროექტი  დამუშავებულია სოფლის განაშენიანების რეგულირების გეგმის საფუძველზე, დაპროექტების მოქმედი წესებისა და ნორმების შესაბამისად.

       პროექტი ითვალისწინებს სოფლის  განაშენიანების  (ორი ზონის) ელექტრომომარაგებას  ორი 160 კვა 10/0,4კვ. სატრანსფორმატორო ქვესადგურიდან;  სოფლისაგან  მოშორებით  განთავსებული ავტოპარკინგის  ელ.მომარაგებას 25 კვა 10/0,4კვ.  სატრანსფორმატორო ქვესადგურიდან;   

       თოთოეული ქვესადგურის მოსაწყობად უნდა მომზადდეს შესაბამისი ზომის ბეტონის ბალიში , რომელზედაც დამონტაჟდება კომპლექტური სატრანსფორმატორო ქვესადგური;  ელ. დანადგართა უსაფრთხო ექსპლუატაციის უზრუნველსაყოფად  ქვესადგურის ირგვლივ  მოეწყოს დამიწების კონტური და ტერიტორია შემოიღოს. ქვესადგურებამდე მაღალი ძაბვის შემოყვანას უზრუნველყოფს საქართველოს ენერგოსისტემის შესაბამისი სამსახური. 

   სოფლის  ენერგომომხმარებლები საცხოვრებელი  ფართის მიხედვით ორ კატეგორიად იყოფა 150 კვ.მ.-მდე საცხოვრებელი ფართის მქონედ და 150კვ.მ. დან 300 კვ.მ.-მდე ფართის მომხმარებლებად. ნორმატიული დოკუმენტაციის შესაბამისად 150 კვ.მ. მდე საცხოვრებელი ფართის მოთხოვნილ სიმძლავრედ  აღებულია 6.0 კვტ. ხოლო 150კვ.მ.-დან 300 კვ.მ.-მდე ფართის მოთხოვნილ  სიმძლავრედ  აღებულია 14.5 კვტ.

       სოფლის ელ.მომხმარებლებისათვის ელ. ენერგიის მიწოდება  ხორციელდება 0,4 კვ  საკაბელო გამანაწილებელი ქსელის მეშვეობით.  ელექტრომომარაგების ქსელის  დაცვის, აღრიცხვისა და განაწილებისათვის  გათვალისწინებულია გამანაწილებელი კარადები  მრიცხველებით. სულ სოფელში უნდა დამონტაჟდეს ცხრა ასეთი   გამანაწილებელი კარადა. დამატებით ერთი კარადა  სამფაზა მრიცხველით გათვალისწინებულია პარკინგის  ელ. მომარაგებისათვის. ყველა აღნიშნული კარადა ექვემდებარება ადგილზე ჩამიწებას. კარადების კვება ხორციელდება სატრანსფორმატორო ქვესადგურის დაბალი ძაბვის მხრიდან, შესაბამისი კვეთის,  ალუმინის ხუთძარღვიანი პლასტმასის ორმაგი იზოლაციის მქონე  კაბელებით. კარადებიდან გამანაწილებელი ქსელი თითოეული  საცხოვრებელი სახლის (ან სხვა ტიპის ნაგებობის) ელ. ფარებამდე გათვალისწინებულია   ალუმინის სამძარღვიანი კაბელებით. კაბელები ტარდება დამცავ მილებში და  ეწყობა ტრანშეაში 0,7მ. სიღრმეზე. 

      სოფლის ბილიკებისა და შიდა გზების, ავტოპარკინგის  განათებისათვის   გამოყენებულია შუქდიოდური სანათები. პარკინგის განათება ხორციელდება კონსოლური სანათებით 9 მ. სიმაღლის მეტალის ანძებზე;  სოფლის შიდა გზებისა და ბილიკების განათება  გეგმაზე ნაჩვენებია სქემატურად- ის მოეწყობა ბილიკების გასწვრივ, კონკრეტული შესაძლებლობებიდან გამომდინარე , რიგ შემთხვევაში შენობის კედელზე, ღობეზე, ან უშუალოდ გრუნტში ჩამონტაჟდება  30-50 სმ. სიმაღლის საყრდენებზე.

      გარე განათების ქსელების მართვისა და განაწილებისათვის გათვალისწინებულია გარე განათების კარადების მონტაჟი, რომელთა კვებაც ხორციელდება ასევე სატრანსფორმატორო ქვესადგურის დაბალი ძაბვის მხრიდან, შესაბამისი კვეთის,  ალუმინის ხუთძარღვიანი პლასტმასის ორმაგი იზოლაციის მქონე  კაბელებით. ალუმინის ხუთძარღვიანი კაბელებითაა გათვალისწინებული  გარე განათების გამანაწილებელი ქსელიც.  გამანაწილებელი ქსელის დაცვა გაჟონვის დენებისაგან უზრუნველყოფილია კარადაში ჩამონტაჟებული დიფერენციალური დამცავი ამომრთველებით. 

სატრანსფორმატორო ქვესადგურების ელექტრიენერგიით კვება უნდა განხორციელდეს 10 კვ. სიმძლავრის მაღალი ძაბვის (მიწისქვეშა) საკაბელო ქსელით. ელექტროენერგიის სოფლამდე მიყვანის განსაზღვრული ვერსია გადასაწყვეტია და  სხვადასხვა მნიშვნელივანი საკითხის გათვალისწინებით  საჭიროებს დეტალურ ანალიზს. 
21.4. გარე საკაბელო ქსელი

21.5. გარე განათება

მასალა:
ფოლადი
განათებისწყარო:
დიოდი
ნათურისტიპი:

დასახელება:

22. დანართი - გეგმარებითი დავალება, დადგენილება 42.
დავით (ზურაბ) მურთაზაშვილს,

